Iliz-rouanez Itron-Varia Wir-Sikour, Gwengamp - Paroisse Notre-Dame de Bon Secours de Guingamp\nMercredi 6 novembre 2013 — Dernier ajout jeudi 3 novembre 2016\nUn iliz a-hed ar c’hantvedoù\nIliz-rouanez Itron-Varia-Wir-Sikour, Gwengamp\nAr pouezusañ savadur relijiel e kêr Wengamp eo iliz Itron-Varia-Wir-Sikour : er gêr kloz emañ an iliz parrez abaoe an unnekvet kantved. Aet da get hiziv-an-deiz, ilizoù e-maez-kêr e oa Sant-Salver, An Dreinded ha Lomikael.\nEr C’hreisteiz, tour plat ha birell 57 m uhelder\nMeur a gantved en deus padet saverezh an iliz-mañ :\nEus an Hanternoz, adalek ar blommenn\nd’an unnekvet ha d’an daouzekvet kantved : un iliz doare roman gouestlet d’an Itron Varia ha ne chom anezhi nemet peulwaregoù ar groazenn, ensterniet en ur savadur nevesoc’h.\nd’an trizekvet ha d’ar pevarzekvet kantved : un iliz doare gotek, daou dour warni, a sko war ar C’hornog (pe : Kuzh-heol) ; ur stroll a bemp nev pengennet d’ar Reter (pe Sav-heol) gant e benntalbarzh plaen, gant pevar fortal hag ur virell lieskognek a-us an tenn-kroaz.\ne dibenn ar pemzekvet kantved e vo kemeret lec’h ar penntalbarzh gant un absidenn lieskognek, ha flammek he doare.\ner c’hwezekvet kantved (1535) : al lodenn vervent (pe war-du an avel-draon) disac’het a vo adsavet hervez doare an Azginivelezh, gant Yann ar Moal eus Gwengamp. Ne vo ket kemmet bras ar savadur gant an adoazadurioù war-lerc’h ; graet ez eus bet un adaozadur diabarzh pouezus e-kreiz an naontekvet kantved : ar volzioù, an aoterioù, ar gwerennoù-livet (pe : gwerelloù)…\nPlan an iliz-rouanez\nGweladenn an diavaez\nPorched an Itron-Varia (a sko war an Hanternoz) :\nMilhendall portal an Hanternoz\nTreset eo ur milhendall war ar pavezadur ; delwenn Itron-Varia-Wir-Sikour (« ar Werc’hez du »), a-us d’an aoter vihan, a zo pedet abaoe kantvedoù ha kantvedoù.\nGwerc’hez du Gwengamp (portal an Itron Varia, tu an Hanternoz)\nSevel a ra delwennoù an Ebestel d’an naontekvet kantved (Ogée) • Pardon bras Itron-Varia-Wir-Sikour Gwengamp ’zo bep bloaz e penn-kentañ miz Gouere : un oferenn d’ar sadorn d’an noz dreistholl, hag un dibunadeg gouleier, gant un tantad e pep hini eus tri c’horn tachenn ar C’hoc’hu (pe Gwiler ar c’hreiz-kêr, hiziv an deiz). Pardon Sant-Loup zo, d’an trede sul miz Gouere. • Dor Santez-Janed (uheloc’h eget hini ar Werc’hez) : beget eo an talbenn diglink gant talbennoù dre niver, ha gargoulioù a bep tu d’ar portal.\nEn diavaez (tu an Hanternoz) war-du ar straed Itron-Varia, gargouilhoù.\n• War-lerc’h ar souboul (pe sekretiri), war ar reter, emañ ar penn-chantele lieskognek gant e werennoù-livet dindan e skoroù-bolzek diavez, hag e aspledoù.\nAn talbenn-kreisteiz a ziskouez dimp (a Reter da Gornog) :\n• an absidenn, a sav d’ar pemzekvet kantved. • Savadur ar pevarzekvet kantved gant Dor an Dug, ha dindan ur werell skedus. Beget eo gant ar virell hag ha fevar kloc’hdiig. • al lodenn adsavet er c’hwezekvet kantved : kinkladur an Azginivelezh, prenestroù ar sal-uhel, « tour bras an orolaj » (diveget, gant e vrimbalaz brudet) gant gargoulioù stumm kanolioù a-bep tu dezhañ, hag un eurier-heol.\nPortal ar C’hornog, stumm an Azginivelezh.\n• An talbenn-kornog a denn ar selloù diwar-bouez ar portal gant tour ar c’hwezekvet kantved, ha hini an trizekvet kantved a-bep tu dezhañ. Kinklet kaer eo gant skeudennadurioù relijiel (delwennoù an Ebestel) hag eus ar bed (glasvez, orgedoù, hanterskeudennoù gant dilhad ar c’hwezekvet kantved, henskeudennoù).\nGweladennoù an diabarzh\nMont a reomp en diabarzh dre ar portal-kornog, ha goude, treiñ war an dorn kleiz (tu an Hanternoz) : • amañ emañ sichenn tour an trizekvet kantved, hag ar prenestr gant lañsetez. • Lennomp eñvorskritell savidigezh an iliz da iliz-rouanez e 1899, ardamezioù ha ger-stur ar Vreuriezh Wenn (« fun trineud a-vec’h vo torret »). • Adnev tu an Hanternoz e kavomp enni un armel gant relegoueroù, eus an triwec’hvet kantved. • Ur werenn-livet a-zivout kurunadur ar Werc’hez Vari (1857). • Gwerenn-livet gouestl ar brezel 1870. • A-us da borched Santez-Janed : ur werenn-livet eus an naontekvet kantved a zispleg dimp buhez Frañseza Amboaz, Kontez Gwengamp he Dugez Vreizh d’ar pemzekvet kantved. • Ar groazenn a zo damguzhet gant pemp nev (sellomp ha gwelomp bolzioù-gwareg stumm roman an tenn-kroaz). • Aoter an Anaon e maen Kersanton dindan delwenn arnevez Santez Anna.\nPennoù-chin en-dro d’ar chantele\n• Er chantele, e-lec’h m’emañ bremañ an aoter-veur, e welomp skoazioù-pleg an diabarzh.\n• E traoñ an absidenn e welomp bodad dispar Degemenn d’ar Werc’hez, tammoù diwar stern-aoter kozh ar Basion,\nStern-aoter kozh ar Basion\nhag ur c’hloc’h a sav d’ar pemzekvet kantved.\nDigemer d’ar Werc’hez : Mari (tu kleiz) hag an Ael Gabriel (a-zehou)\nSevel a ra an holl werelloù pe werennoù-livet-mañ da eil hanterenn an naontekvet kantved (ardamezhioù an donezonerien).\nWar-du ar C’hreizteiz e vez kavet :\n• Logvez Rolan Koadgoureden, senesal an Dug Charlez Bleiz (pevarzekvet kantved). • Eñvordaolenn brezel 1914-1918. • Aoter ar Sakramant en ul logvez kozh, e-lec’h ma oa an aoter bet distrujet e miz eost 1944, gant mein ar virell o tisac’hañ diwar un tenn-kanol amerikan. • Dor an Dug, o tigeriñ diouzh tu ar C’hreisteiz war Gwiler ar C’hastell, lec’h ma teue Dug Breizh a-wechoù da chom. • Logvez an Aotrou Morel, eskob Landreger (dibenn ar pevarzekvet kantved). • Delwenn gozh Sant Jakez pe Jalm. • War bevar c’horn ur piler ez eo bet kizellet delwennoù ar Pevar Vertuz (Kerreizhded, Evezhierezh, Reizhder, Nerzh). Gwelit en traoñ er portfolio. • Ograoù Loret (1865), sterniet en ur gloestr bet kizellet er seitekvet kantved (1646) evit ul lod, gwellaet en naontekvet kantved hag adrenket (3 c’hlaouier) e 1975-76 gant Renaud.\nAmañ e sav an holl werelloù d’an ugentvet kantved, graet e stal-labour Sainte-Marie Kintin (er C’hornog, hini kaer ar Sul-Gwenn pe Pantekost). • Ar maen-badez a zo bet graet en naontekvet kantved.\nAdnev ar C’hreisteiz\n• An nev-iliz eo pouezus sellout enni ouzh an diforc’h etre tu an Hanternoz, awenet gant ar pleusk gotek, ha hini ar c’hreisteiz e stumm an Azginivelezh. • Sevel a ra ar gador-brezek d’an naontekvet kantved. • Emañ delwenn lidkerzh Itron-Varia-Wir-Sikour e-tal an aograoù.\n( Troidigezh gant KL, fotoioù gant Jef Philippe )\nTestenn tennet eus ar baperenn bet embannet gant parrez Gwengamp.


A-dreñv d'e vaskl e seblant Paol bezañ unan eus ar pennoù-bras. C'hwec'h miz goude ma vefe marv e vignon Nizar en deus trenket e donkad a zreistharoz koulskoude. Ar vakañsoù-goañv-mañ gant e vamm zo sañset reiñ tro dezhañ da aveliñ e benn ha da zistekiñ diouzh an darvoudoù tremenet. Ha neuze, abalamour da betra e seblant ar c'hevrin chom peg outañ, betek foñs Bro-Arvern ? Etrezek ar barroù-avel o yudal ez eus chomet kuzhet ur vojenn gozh, ur sekred mil-dañjerus. Ma fell da Paotr-Louarn e teufe e donkad da wir, e ranko en em ziskuliañ.\nBezañ ur c'hrennard, en em santout e-unan-penn, penaos mont davet ar re all, merañ ar feulster hag ar gouennelouriezh, kaout c’hoant da cheñch ar bed en un doare pozitivel, sed’aze kement sujed a vo kaoz anezho er c’hentañ Comics e brezhoneg.\nUn tresour bannoù-treset mod-Comics eo Laurent LeFeuvre (istor, tresañ, livioù). O chom e Roazhon emañ. Abaoe 3 bloaz e embann istorioù ar paotr yaouank Paol Salsedo da Louarnig, kelaouenn vrezhoneg evit ar vugale. Atav en em gav an istorioù-se e Kêr Roazhon.\n2016, 56 p., ment 170 x 260 mm, golo soupl


Yod-kerc'h hag ar c'hrampouezh Party diwezhañ - Gîte Presbital Kozh Landeleau\nYod-kerc'h hag ar c'hrampouezh Party diwezhañ\nSetu un nebeud fotoioù deus an devezh Yod-Kerc'h bet d'ar sadorn 27 a viz C'hwevrer ha deus ar c'hrampouezh Party bet ar gwener war-lerc'h. Daou ugent a dud zo bet o tebriñ yod-kerc'h hag o selaou konterien ha kanerien ar vro. Lod oa en emgavet goude merenn evit troiñ ar yod gant o bazh-yod. Chwezh vat zo bet gant ar yod-kerc'h ha gant ar c'hrampouzh ivez, un nebeud devezhioù war-lerc'h. Ha blaz mat ar brezhoneg war an div abadenn-se. Ret 'vo gortoz ar bloaz a zeu evit an nozvezh yod-kerc'h ha miz Du evit an abadenn krampouezh kentañ.\nMet traoù e brezhoneg a vo ganeomp a-benn nebeut c'hoazh : ur bourmenadenn war droad e Koad ar Vouster, en ur lenn barzhonegoù e brezhoneg da vare Sizhunvezh ar Brezhoneg. Hag un dro-vale war velo a-hed ar c'hanol d'ar sul 17 a viz Ebrel. Keloù 'po dizale.\ntagPlaceholderCatégories : yod-kerc, krampouezh, party, 2016


Disklêriadur hollvedel gwirioù mab-den - Wikipedia\nDisklêriadur hollvedel gwirioù mab-den zo un disklêriadur degemeret gant Emvod-meur ar Broadoù Unanet d'an 10 a viz Kerzu 1948 e Pariz. Gwirioù mab-den diazez a zo anavezet gantañ. John Peters Humphrey, Eleanor Roosevelt ha René Cassin a voe e bennoberourien.\nEleanor Roosevelt o tiskouez Disklêriadur Hollvedel Gwirioù Mab-den e spagnoleg.\nDisklêriañ a ra an destenn-mañ gwirioù diazez an den, o anaoudegezh hag o douj gant al lezenn. N'eus redi gwirel ebet ennañ avat, n'eo nemet un embann gwirioù.\nKoulskoude e voe degemeret gant 48 stad diwar 56. N'eus stad ebet he doa disklêriet e oa a-enep, hag eizh deusouto o doa abstenet. En o zouez Suafrika an apartheid a nac'has anavezout gwir ar c'hevatalder hep derc'hel kont eus ar ganidigezh pe ar ouenn. Arabia Saoudat a nagennas ar c'hevatalder etre paotred ha merc'hed. Absteniñ a reas Polonia, Tchekoslovakia, Yougoslavia ha Unaniezh ar Republikoù Sokialour Soviedel (Rusia, Ukraina, Belarus) ablamour ne oant ket a-du gant termenadur pennreolenn an hollvedelezh er mellad 2 dilinennad 1. Kavout a reer ivez stadoù Yemen ha Honduras.\nKavet e oa abeg en disklêriadur-mañ gant Jeane Kirkpatrick. Ur stourmerez amerikan evit ar gwirioù keodedel e oa. Diskuliañ a reas pilpouzerezh ar bolitikourien ha keñveriañ a reas disklêriadur hollvedell gwirioù-mab-den d'al lizher da zad Nedeleg.\n1 Testennoù all evit klokaat anezhañ\n2 60vet deiz-ha-bloaz e 2008\nTestennoù all evit klokaat anezhañAozañ\nDisklêriadur Hollvedel Gwirioù Mab-den ne dalv redi ebet. Fellet eo bet da emvod-meur an ABU eta sevel ur Garta ar gwirioù mab-den a vije redius. Krouet e oa ur bobad ar gwirioù mab-den evit skrivañ homañ, da vare ar brezel yen. Div destenn a zeuas war-wel : ar Feur-emglev etrebroadel war ar gwirioù armerzhel, sokial ha sevenadurel hag ar Feur-emglev etrebroadel war ar gwirioù keodedel ha politikel.\n60vet deiz-ha-bloaz e 2008Aozañ\nDa geñver 60vet deiz-ha-bloaz an disklêriadur e oa bet divizet gant stadoù european zo oberiañ ur pezh 2 euro.\nUn eilad eus an disklêriadur a oa bet kaset d'an Egorlec'h Etrebroadel d'an 14 a viz Du 2008, en Arnodva European Columbus.\nKenemglev-stern european gwirioù mab-den\nKuzul gwirioù mab-den ar Broadoù-Unanet\nBurev Penngomiser ar Broadoù-Unanet evit gwirioù mab-den\nDisklêriadur Hollvedel Gwirioù Mab-den e brezhoneg (Lexilogos)\n(br) Disklêriadur Hollvedel Gwirioù Mab-den e brezhoneg war lec'hienn Burev Penngomiser ar Broadoù Unanet evit Gwirioù-Mabden\n(br) (fr) (en) Disklêriadur Hollvedel Gwirioù Mab-den e brezhoneg, galleg ha saozneg war lec'hienn ti-kêr Rosko\n(fr) Lec'hienn Amnesty International France dediet da 60vet deiz-ha-bloaz Disklêriadur Hollvedel Gwirioù Mab-den\nAdtapet diwar « https://br.wikipedia.org/w/index.php?title=Disklêriadur_hollvedel_gwirioù_mab-den&oldid=1786962 »\nDernière modification le 13 Meu 2018, à 09:11\nKemmoù diwezhañ degaset d'ar bajenn-mañ d'an 13 Meu 2018, da 09:11.


Pajenn:Perrot - Bue ar Zent.djvu/609 - Wikimammenn\nPajenn:Perrot - Bue ar Zent.djvu/609\nsantez roza lima\nDivezatoc’h e kemeras saë Trede-Urz sant Dominik ; dindan, e touge eun hiviz reun kalet, broudou bihan enni. Dindan he voual, e touge noz-de eur gurunen houarn, enni ive broudou stank a zanke en he fenn.\nEvit ober evel santez Katel a Zienn, e kemeras eur chaden houarn war alc’houe, ha goude bezan grêt ter dro ganti endro d’he c’horf, e stlapas an alc’houe er stêr, evit n’hallje biken ken en em dichadenni.\nOber a reas eur gwele gant brankou kalet, hag an toullou goullo etreze a stanke gant tammou podou torret.\nSavet he devoa he feniti en eur c’horn eus al liorz, hag eno e prederie war dreo an nenv, e skourjeze he c’horf, hag e trec’he an drouk-spered.\nEpad pempzek vla, e oe heskinet gant gwaperez he nesan, ha gant sec’horiou he ene.\nDoue a felle d’ezan kement-se evit kreski he zantelez.\nRoza a lavare alïes : « Oh ! Otrou, kresket ma foaniou, gant ma kreskfet, er memes amzer, ar garante am eus evidoc’h. »\nErfin, al levenez a deuas a neve en he ene, ha Jezuz-Krist a deurvezas lavaret d’ezi eun devez : « Rozen ma c’halon, bez ma fried. » Ar maro a deuas d’he lakat etre daouarn he muian-karet, d’ar 24 a viz eost 1617 ; e oa o ren he c’hentan bla ha tregont.\nMiraklou diniver a c’hoarvezas war he be, ha Klemant X he lakas e-touez ar zent, er bla 1671, hag a c’hourc’hemennas ober he gouel d’an 30 a viz eost.\nRed eo kaout evit Doue kalon eur bugel ; evit an nesan, kalon eur vamm, hag evit an nen e-unan, kalon eur barner.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/609&oldid=140898 »


Morbihan : trouz get ar panelloù divyezhek : rezore\n« Panelloù divyezhek : displegadurioù Fulup Jakez ag Ofis ar brezhoneg | Page d'accueil | An Drinded Karnag, Branderion : les panneaux bilingues font parler d'eux »\nE-lec'h delc'her gant komzoù aner, bezomp anaoudek ouzh ar re o deus gouzañvet evit ma vefe kaset ar politikerezh da benn.\nAu lieu de discuter des virgules, rendons plutôt hommage à celles et ceux qui ont payé pour que cette politique de bilinguisme soit mise en place.\nÉcrit par : Bertrand Deléon | 20/11/2006\nDa gentañ penn ema red rentiñ enor d'ar re a bass kement a amzer é teskiñ ar brezhoneg hag a zo (c'hoazh) bew. Un den diwyezheg a impli diw yezh KOMZET, pezh zo gwir ewid ar vrezhonegerion a-vihan. N'eus gosig den'bet diwyezheg e-mesk ar re'rall.\nEn tout lieu, rendons d'abord hommage à celles et ceux qui payent cher de leur temps à apprendre le breton (encore) vivant. Être bilingue, c'est parler deux langues ; deux langues PARLÉES. Le bilinguisme est actuellement effectif chez les bretonnants de naissance. Pour presque tous les autres, on en est loin, très loin.\nÉcrit par : Kevina | 23/11/2006\nDemat deoc'h, pa'z eus kaoz un tamm eus an Ofis er pennad-mañ e kredan reiñ un nebeud titouroù a c'hallo bezañ kavet talvoudus gant tud zo marteze. Anvioù kumunioù Breizh n'int ket bet divizet gant an Ofis. Ul labour eo zo bet kaset da benn e framm Skol-Uhel ar Vro e-kerzh ar bloavezhioù 80. Ur bodad a-ratozh a oa bet savet, digor d'ar skiantourien ha d'an holl vrezhonegerien a-youl vat a felle dezho emellout ouzh an dachenn-se. Ouzhpenn 50 a dud o deus kemeret perzh el labour stroll-mañ ha meur a vloaz eo padet (studiadennoù > Kinnigoù > Evezhiadennoù > Emvodoù > Adkinnigoù > Votoù). P'eo bet ganet an Ofis eo bet adkemeret gantañ al labour a oa bet kaset da benn e framm SUAV. Skignet eo bet a labour-se abaoe bloavezhioù gant Skol-Uhel ar Vro (roll kumunioù Breizh), an Ofis (panelloù, kartenn-hent, roll kumunioù Breizh, troidigezhioù a bep seurt), ar geriadurioù klasel (An Here, Moulladurioù Hor Yezh, al Liamm), deiziataer Skol an Emsav, panelloù hag all. N'eo ket ul labour nevez evit ar vrezhonegerien a lenn o yezh eta. Pa'z eus bet anv a staliañ panelloù gant departamant ar Mor-Bihan en deus goulennet an departamant digant Skol-Uhel ar Vro hag an Ofis adwelet ar roll da vat. Ar pezh a voe graet. Diwar-se e voe divizet degas un nebeud cheñchamantoù c'hoazh (peurlipat zo tu d'ober atav). Met dre vras e voe adkadarnaet ar roll, gant ar soñj pennañ da stabilaat an implij.\nPerak e c'hoarvez tammoù drailh er Mor-Bihan e kumunioù zo a-wechoù neuze? Pa voe divizet gant Penn-ar-Bed hag Aodoù-an-Arvor divyezhekaat o hentoù e-kreiz ar bloavezhioù 80 e voe sammet ul labour kenurzhiañ gant an departamantoù-se. Diwar c'houlenn an departamant, SUAV a ginnige stummoù d'ar c'humunioù. Peurliesañ e veze asantet ar stummoù kinniget. Pa oa dizemglev e veze klasket un tu d'en em glevet ha, war-bouez nebeut-nebeut a gumunioù, e voe tizhet un emglev e pep lec'h. Ar c'humunioù na oa ket bet tu d'en em glevet ganto a oa kumunioù a nac'he krenn ar panelloù divyezhek (menegiñ a c'haller un darn vat eus kumunioù ar Vro-Vigoudenn, da skouer, diwar atiz Ambroise Gelleg) pe kumunioù a ginnige stummoù na oa ket tu da zegemer evit abegoù a bep seurt (fazioù reizhskrivañ pe stummoù trefoet betek re). Tamm-ha-tamm e voe plaenaet ar c'hudennoù a chome. Er Mor-Bihan avat n'en deus ket c'hoariet an departamant ar roll kenurzhiañ-se pa oa bet nac'het gantañ mont da-heul an daou departamant all. 20 vloaz zo aet hebiou abaoe. Kumunioù zo o deus lakaet panelloù warno stummoù a oa disheñvel diouzh ar pezh a oa bet degemeret er bed brezhonek dre vras. Kumunioù all, niverusoc'h, n'o doa ket lakaet panell ebet. Hiziv emañ an departamant o staliañ panelloù da bep kumun diwar ar roll zo bet pourchaset dezhañ. Netra reishoc'h. Marteze avat e vefe tu da gelaouiñ muioc'h en a-raok evit reiñ an tu d'ar c'humunioù da reiñ o soñj. Koulskoude, a-wechoù e weler tud oc'h enebiñ hep gouzout na bu na ba eus buhez bed ar brezhoneg hag a glask enebiñ war un diazez n'eus ket kalz a draoù da welet gant ar brezhoneg. Da ziwall zo ivez.\nWar ar stummoù zo e kaoz er pennad. An Drinded-Karnag n'eo ket bet "resusitet" gant den ebet. N'eus ket bet ezhomm peogwir eo bev-buhezek ar stumm-se e-touez brezhonegerien ar vro evel m'eo bet diskouezet gant hon enklaskoù war an dachenn. Ma kav abeg kumun an Drinded-Karnag en adger Karnag eo peogwir ez eus dizemglev etre kumun An Drinded-Karnag ha kumun Karnag war ur bern tachennoù all n'o deus netra da welet gant ar brezhoneg. Ar brezhoneg n'eo nemet un digarez. Pa oa bet renet al labour skoueriekaat anvioù kumunioù Breizh e oa bet degemeret un nebeud pennaennoù labour. Unan anezho a oa ne vefe ket adkemeret e brezhoneg an anvadurioù touristel bet ouzhpennet e galleg evit deskrivañ un toullad kumunioù : traoù a seurt gant sur mer/les bains/la plage hag all. Divizet e oa bet e vefe klasket doujañ d'an doare naturel da sevel lec'hanvioù e brezhoneg. E brezhoneg, evit lec'hiañ ur gumun eur boas da venegiñ ar gumun anavezetañ tostañ pe ar gumun-vamm. Ur bern skouerioù zo eus an dra-se : Plougastell-Daoulaz, Plounevez-Kintin, An-Drinded-Surzhur, hag all. Un doare naturel da sevel anvioù-lec'h eo. N'eo ket brezhonek avat ar boaz da lakaat anvioù stêrioù ouzh an anvioù kumunioù (Briec-de-l'Odet, Riec-sur-Belon, hag all). Divizet e oa bet neuze ne vefe ket graet gant seurt anvadurioù bep tro ha ma vije tu. Ar pezh zo, evit abegoù politikel, ne blij ket alies da vaer ur gumun bennak e vije en hec'h anv anv ur gumun amezek. Se avat zo politikerezh, yezhoniezh zo un afer all.\nEvit ar pezh a sell ouzh Santez-Anna-Wened eo bet degemeret an anv-mañ peogwir eo bev e-touez an dud hag e ya e vrud kalz pelloc'h eget ar Mor-Bihan. Anavezet mat eo e Kerne hag e Treger ar c'hrennlavar "Santez Anna Wened pell eo mont d'he gwelet". An anv-mañ kennebeut n'eo ket bet nag ijinet na dasorc'het gant an Ofis. Un anv bev eo. Erfin Branderion pe Prederion ? Mat, an etimologiezh n'eo ket sklaer. An daou a gaver a-hed an istor. D'ar mare ma oa bet labouret war anv ar c'humunioù e oa ket kavet furoc'h chom tost d'ar stumm melestradurel a-vremañ kuit da ginnig d'an dud ur stumm a oa re bell d'ar stumm anavezet dre skrid ganto. Ne oa panell ebet e Branderion d'ar mare-se. Ma vije bet unan gant "Prederion", sur e vije bet kemeret e kont rak, en degouezh-mañ, ez eus lec'h, a gav din, da zegemer an eil pe egile. Met panell ebet ne oa war an dachenn da neuze. Ha feiz, betek nevez-tre zo, an dibab a oa bet graet n'em eus ket soñj bezañ lennet pe klevet gwall dra a yaje a-enep dezhañ.\nSirius ha don eo bet al labour zo bet kaset da benn evit skoueriekaat anvioù kumunioù Breizh. Al lec'hanvadurezh n'eo ket ur skiant rik avat ha lec'h zo atav evit dizoleiñ pe resisaat traoù. Selloù disheñvel a c'haller kaout ivez, evel mont muioc'h eus tu istor ar yezh pe muioc'h eus an tu ma vez distaget an anvioù. Roll kumunioù Breizh an Ofis, ma n'eo ket gwir bater eo, zo memes tra disoc'h ur c'henvarc'had etre an holl dud o doa kemeret perzh hag o doa asantet mont diouzh pennaennoù boutin. Ul labour stroll n'eus netra par dezhañ e nep lec'h all e lec'h m'en deus pep hini asantet dilezel darn eus e soñjoù evit tizhout un emglev stroll evit mad ar pep brasañ. Ar pezh en deus ezhomm ar brezhoneg er mare-mañ n'eo ket tabutoù er c'hazetennoù eo. Kentoc'h e faot kaout ur spered unaniñ, kenurzhiañ, mont war-raok hag en em glevet. Setu ar pezh a glask an Ofis tizhout hep na vije aes bepred.\nEilrener Ofis ar Brezhoneg\nÉcrit par : fulup | 28/11/2006


William Jenkyn Jones - Wikipedia\nWilliam Jenkyn Jones (1852-1925) a oa ur pastor kembreat a dremenas ul lodenn vat eus e vuhez e Breizh oc'h ober abostolerezh protestant.\nGanet e oa bet e Cei Newydd d'an 29 a viz Meurzh 1852, mab d'ar pastor Thomas Jones. Goude e studioù doueoniezh e labouras da gentañ evel mestr-skol e Kembre. E 1882 ez eas da Vreizh evel misioner protestant. En em staliañ a reas da gentañ e Pont-'n-Abad, a-raok mont da Gemper e 1888, da gemer lec'h James Williams, ur pastor protestant all eus Kembre. Dimeziñ a reas e 1896 gant Fanny Ursule Wilhelm, merc'h da brotestanted deuet eus Suis. Prezegenniñ a rae e brezhoneg er Vro Vigoudenn dreist-holl, hag ivez e Gwaien, Douarnenez, Kemper. Temploù protestant a voe savet war e atiz e Pornaleg, Leskonil... Stourm a rae kalz ivez a-enep an alkoolegezh. Mervel a reas d'an 10 a viz C'hwevrer 1925 ha douaret e voe e Kemper.\nTreiñ a reas testennoù relijiel e brezhoneg, evel Levr ar C'heneliezh (gant Anatol ar Braz war a seblant). Embann a reas ul levr kantikoù e brezhoneg ivez, Telen ar C'hristen, ha gantañ, evit doare, e voe awenet Taldir da skrivañ Bro gozh ma zadoù.\nTelen ar C'hristen, canticou spirituel a veuleudi da Zoue da gana er reunionou hag er familliou, ti-moullerezh Cotonnec, 1895, ha Jaouan, 1910.\nBourguet, Samuel, Un pionnier de l'évangelisation en Bretagne : William Jenkyn Jones, Éditions "Je Sers", Clamart, 1927.\nAdtapet diwar « https://br.wikipedia.org/w/index.php?title=William_Jenkyn_Jones&oldid=716733 »\nKemmoù diwezhañ degaset d'ar bajenn-mañ d'an 28 Ebr 2010, da 20:02.


Diforc'hioù etre adstummoù "Hilda Whitby" - Wikipedia\nDiforc'hioù etre adstummoù "Hilda Whitby"\nHilda Whitby (kemmañ)\nStumm eus an 10 Mez 2017 da 13:55\n55 okted ouzhpennet , 3 bloaz zo\nStumm eus an 10 Mez 2017 da 12:24 (kemmañ)\nStumm eus an 10 Mez 2017 da 13:55 (kemmañ) (dizober)\n'''Santez Hilda''', pe '''[[Hild]]''', pe '''[[Hilda Whitby]]''' (war-dro 614 - 680), a oa [[abadez]] en [[abati Hortlepool]] da gentañ, en [[abati Whitby]], en [[Northumbria]], goude. Brudet e oa he furnezh, ha dont a rae rouaned da c'houlenn ali diganti. Lakaet eo bet da santez gant an ilizoù katolik, reizhkredennek, hag anglikan.\nMeneget e voe hec'h anv e deiziadur Willibrord Utrecht, met anavezet eo dreist-holl gant oberenn [[Beda Venerabilis]], an ''[[Historia ecclesiastica gentis Anglorum]]'', e 731, ma ra anv eus ar Saozon o vont da gristenien.\nGanet e oa '''Hilda''' pe Hild e lez [[Ceredig ap Gwallog]], roue brezhon [[Elmet]], ma oa repuet he zad Hereric, forbannet diouzh lez he goureontr, ar roue [[Edwin Northumbria]]. Kontammet e voe he zad. Goude e vevas gant he mamm Breguswith hah he c'hoar henañ Hereswith e lez Edwin. Badezet e voe d'an 12 a viz Ebrel 627 (da Sul Fask) e-l lec'h ma voe savet iliz-veur [[Evrog]], war un dro gant ar roue Edwin ha tud e lez, gant [[Paulin]], kentañ eskob Evrog, misioner deuet eus lez ar roue [[Æthelburg]], [[roue Kent]].\nGoude e vevas gant he mamm Breguswith hag he c'hoar henañ Hereswith, e lez Edwin. Badezet e voe d'an 12 a viz Ebrel 627 (da Sul Fask) el lec'h ma voe savet iliz-veur [[Evrog]], war un dro gant ar roue Edwin ha tud e lez, gant [[Paulin]], kentañ eskob Evrog, misioner deuet eus lez ar roue [[Æthelburg]], [[roue Kent]].\nUr pennadi goude e timezas Hereswith da [[Æthelric]], breur da [[Anna East-Anglia]]. ▼\n▲Ur pennadipennadig goude e timezas Hereswith da [[Æthelric]], breur da [[Anna East-Anglia]].\nLidet e vez d'ar [[17 a viz Du]] gant an [[Iliz katolik]] ha d'an [[19 a viz Du]] gant an [[Iliz anglikan]].\nAdtapet diwar « https://br.wikipedia.org/wiki/Dibar:MobileDiff/1751000 »


(Adkaset eus Liguria (Rannvro))\nGant ar ger Liguria e tegouezher amañ. Evit sterioù all ar ger, gwelit Liguria (disheñvelout).\nLiguria a zo unan eus rannvroioù Italia. Genova eo e gêrbenn.\nLiguria zo ur rannvro war an aod e norzh Italia. Bevennet eo gant ar Stad-C'hall er c'hornôg, ar Piemont en norzh, hag Emilia-Romagna ha Toskana er reter. Skeiñ a ra war Mor Liguria, ul lodenn eus Mor Tirrenia (Norzh ar Mor Kreizdouar). Mont a ra an aod d'ober ar Riviera italian. Pelloc'h e diabarzh ar vro emañ an Alpoù ligurian, er c'hornôg, hag an Appenninoù ligurian er reter.\nEn despet da stankder bras ar boblañs, emañ an hanter eus hollad ar rannvro dindan goad. Un hin mor kerreizh he deus an aod ligurian e-kichen traoñienn ar Po, un nebeud kilometradoù en norzh he deus un hin damgevandirel. E miz Genver e vez war-dro 8-10° C, hep tamm rev nemet e menezioù an diabarzh e vefe. E-kerzh an hañv e vez war-dro 25-30°C. A-wezhioù e c'hall ar glaveier bezañ fonnus-kenañ. Krouiñ a ra ar menezioù, zo tost-kenañ d'an aod, un efed orografek. Abalamour da se e c'hall kouezhañ en tu all da 2000 mm glav en ur bloavezh e Genova. E toleadoù all e kouezh ar c'hementad kustum en tolead kreizdouarel hepken (da lâret eo 500-800 mm).\nRannet eo Liguria e peder froviñs:\nRannoù melestradurel Liguria.\nProviñs La Spezia\nUn anv kozh-kenañ eo Liguria. Annezet e oa aodoù ar mor Kreizdouar gant al ligured adalek genoù ar Rhones betek ar stêr Arno kalz abretoc'h evit donedigezh ar romaned hag ar Gelted. Diwezhatoc'h e tegouezhas Galianed er vro hag e voe mesket ar poblañsoù hag ar sevenadurioù evit krouiñ ur sevenadur galian-ha-ligurian.\nStaget e voe ar vro ouzh ar Republik roman en un doare ofisiel e-kerzh an eil kantved kent J.-K. E-pad ar Grennamzer ez eas tamm-ha-tamm an holl vro dindan Genoa. Republik Genova a renas ar vro a-bezh betek 1796, war-bouez un nebeud prantadoù er XVvet hag er XVIvet kantved pa oa tremenet ar vro dindan beli dugelezh Milano pe hini ar C'hallaoued. Da vare ar Grennamzer hag an Azginivelezh e veze renet keodedoù Liguria gant tiegezhioù marc'hadourien. E penn Genova e veze an tiegezh Nuccio, an tiegezh Adorno, hag an tiegezh Campofregoso.\nNapoleon Bonaparte a grouas Republik Liguria e 1796 met staget e oa houmañ ouzh ar Stad C'hall kerkent ha 1805. Da-heul diwezh ar brezelioù napoleonian, e 1815, e oa staget ar vro ouzh rouantelezh Sardinia.\nAr World Trade Center e Genova\nProduet e vez dreist-holl olivez, frouezh ha bleunioù gant ar rannvro. Diazezet eo greanterezh ar vro war ar sevel listri. Produet e vez ivez dir, ha produioù kimiek ha petrogimiek. Stag eo obererezh an trede gennad ouzh porzhioù kenwerzh Genova hag Imperia hag ouzh porzh ar morlu e La Spezia.\nDa vare an dilennadegoù hollek italian, e miz Ebrel 2006, ez eo aet 53% eus ar mouezhioù gant Romano Prodi.\nAbalamour d'ur feur genel izel, d'ur boblañs a yae war goshaat ha d'un enkadenn ekonomikel er bloavezhioù 80 ha 90 e kollas Liguria 200 000 annezad. Koulskoude, goude lañs nevez an armerzh e diwezh ar bloavezhioù 90, e krogas ar rannvro da sachañ tud eus an diavaez. E 2006 e istime Skol-uhel stadegoù broadel italian (ISTAT) e oa 65 994 den ganet e diavaez Liguria o chom er rannvro, da lavaret eo 4,1% eus hollad ar boblañs er rannvro.\nKêrioù Liguria, dezhe ur boblañs eus 50 000 annezad pe muioc'h :\nPoblañs (istimadenn 2006)\nWikipedia e rannyezh Liguria\nLec'hienn ofisiel ar rannvro\nLec'hienn ofisiel eus gouarnamant rannvro Liguria\nKartenn eus Liguria\nLec'hienn ofisiel proviñs La Spezia, En Italianeg\nAdtapet diwar « https://br.wikipedia.org/w/index.php?title=Liguria&oldid=1662455 »\nKemmoù diwezhañ degaset d'ar bajenn-mañ d'an 14 Gwe 2015, da 16:01.


Pajenn:Troude ha Milin - Ar marvailler brezounek.djvu/258 - Wikimammenn\nPajenn:Troude ha Milin - Ar marvailler brezounek.djvu/258\nank, ne c’hwie ket petra voa, o vont d’al lez douget enn eur gador-bortez. Oc’h he gwelet bemdez o vont hag o tont, Mari a c’houlennaz eunn deiz piou o voa. Setu ma klevaz e voa ann hini a iea war he boutou, da lavaret eo ann hini a dlie dimezi d’ar prins abars nemeur. — Mar gellann-me, ne raio ket, eme Vari enn he c’haloun. — Hag hi neuze ha lakaat he c’hillek aour enn avel e-touez ar ier all.\nAr brinsez-ma, rak eur brinsez e voa, o welet ar c’hillek kaer-ze, pa dremenaz dre ar porz. a voe souezet ; ne voa nemet-han gant ar ier, o veza ma voa bet treac’h d’ar c’hilleien all, ha m’en devoa kaset anezho da vale gant he vek aour, kaletoc’h, evit doare, evit na voa begou ar re-ze. — Da biou ar c’hillek kaer-ze, eme ar brinsez ? — D’in-me, eme plac’h ar ier ; bez’ am beuz bet anezhan a-berz va zad. — Mad, eme ar brinsez, me a garfe he gaout, ha bez’ am bezo anezhan. — Ne c’houzounn ket, eme ar c’hrek iaouank, ha me a werzo anezhan d’e-hoc’h ; n’em beuz ket kalz a c’hoant ho pe va c’hillek. — Goulenn anezhan ar pez a giri. — Ma werzann anezhan, ne roinn ket a vihanoc’h evit nao mil skoed hag eunn nozvez da dremen e kampr hoc’h hini koz . Mar d-eo\nmad d’e-hoc’h evel-se, kemerit-hen ; evit a vihanoc’h n’ho pezo ket anezhan.\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/258&oldid=114294 »\nKemmoù diwezhañ degaset d'ar bajenn-mañ d'an 4 Meu 2018, da 22:19.


Kaozeal:Lucius Flavius Philostratus - Wikipedia\nKaozeal:Lucius Flavius Philostratus\nSofour a ve koulz brezhoneg ha sofisted. Ya? Lakaomp. Biskoazh ne'm eus lennet sofour neblec'h. Lâr din e pelec'h e lenner se mar plij. Gant Fañch Kerrain avat e lenner Sofisted e "Kelennadurezh Platon hag ar Sofisted", Al Liamm Nnn 308 p. 302 -317 (displeg a ra choaz ar ger-se gantañ, p. 315). Da c'hortoz e vefe gwell ober gant ar ger testeniekaet. --Kadwalan 30 Gen 2008 da 02:12 (UTC)\nNeuze ez i da gemm komunour ivez?\nSofour zo gwelloc'h brezhoneg, hep mar na marteze. Bianchi-Bihan 30 Gen 2008 da 02:20 (UTC)\nUn ali personel eo met an holl ne c'hallont gouzañv da ziferadennoù hiniennel hep ur brouenn. Evel merour e c'houlennan ganit degas arguzennoù war ar bajenn-se. Ne ran forzh gant ar ger met goulenn a ran testenioù--Kadwalan 30 Gen 2008 da 03:01 (UTC)\nPa roez da ali personel e roan ma hini.\nMa dibaboù a lakaan em labour? Evel pep hini, eveldout, evel Neal en e bennadoù yezhoniezh, evel Benoni en e bennadoù politikerezh. Aze n'ez ket d'ober brezel, kouda? Bianchi-Bihan 30 Gen 2008 da 03:09 (UTC)\nReiñ e ali zo un dra ha reiñ un arguzenn zo un all. Evel merour on un tamm karget da ziwall ar pezh a vez skrivet. Lâret em eus ne ran forzh gant ur ger pe egile pa vez daou evel merour. Amañ ne welan ket eus pelec'h e teu. Degas arguzennoù eta ha paouez gant da voazioù fall da sevel brezelioù evit netra. --Kadwalan 30 Gen 2008 da 03:21 (UTC)\nEvel-just! Me a sav ar pennad, hag a ra al labour, sioul-sibouron, betek ar vunutenn ma teu un den da zegas e zibab personel, hep kaozeal evel-just, ha goude e teu da damall din ar brezel kroget gantañ. Evel ma lare Sartre (war-bouez ur ger), ar brezel eo ar re all. Dit, ar brezel eo ar re ne soñjont ket eveldout, ne zegemeront ket da zibaboù "personnel".\nNe welez ket eus pelec'h e teu sofouriezh, mut-hu. A feiz vat moarvat. An dra-se a skrivez evit diskouez petra eo ar sofouriezh, moarvat. Hag arallrevreoladouriezh a welez gwelloc'h? Bianchi-Bihan 30 Gen 2008 da 03:34 (UTC)\nSofour/sofist ha plas ar verourienAozañ\nGoulennet ez eus bet ma ali war ar c'hraf a-us gant Bianchi-Bihan. Reizh e pep keñver e kavan e vije digoret un diviz evit dibab stumm pe stumm sofist/sofiour. Reizh eo ivez e c'hallfe pep implijer reiñ e soñj ha degas an arguzennoù a gavo mat degas. Spered Wikipedia eo. Evel-se e c'hallo an dud ober o soñj ha, diouzh an dro, votiñ evit degemer termen pe dermen. E-giz-se ez a ar benveg en-dro. Roll ar merour eo evezhiañ ma vo heuliet ar reolennoù stroll, ar reolennoù kenvevañ. Evel an holl implijerien all, gwir o deus ar verourien da reiñ o soñj personel diwar-benn implij termen pe dermen. N'eus ket ar gwir gant ar verourien, war zigarez int merourien avat, lakaat o savboent war termen pe dermen da vezañ trec'h kousto pe gousto. N'eus gant ar verourien galloud ebet evit ar pezh a sell ouzh an dermenadurezh, estreget lakaat da dalvezout an dibaboù bet graet a-stroll da-heul ur votadeg. Skrivañ a ra Kadwalan eo karget evel merour da "ziwall un tamm ar pezh a vez skrivet"; gwir eo, evel merour e rank sellet eo mat neptu danvez ar pennad hag ez eus ennañ boued holloueziadurel. Koulskoude, n'hall ket emellout en un tabut dibab gerioù evel merour, evel implijer evel a re all avat e c'hall ober avat, na mui na maez. --Fulup 6 C'hwe 2008 da 11:22 (UTC)\nA-du penn-da-benn gant Fulup evel-just. Neal (Kaozeal) 6 C'hwe 2008 da 14:10 (UTC)\nBenoni (Kaozeadenn) 6 C'hwe 2008 da 15:17 (UTC)\nA-du emaon evel-just met din-me ez eo un afer yezh ha n'eo ket un afer ger. Pa fell d'ar muiañ niver goude ur gaozeadenn ober gant ger pe ger ne viran ouzh den ober met kenderc'hel a rin da ziwall na vefe ket skrivet forzh petra ivez e-keñver ar yezh. --Kadwalan 8 C'hwe 2008 da 14:12 (UTC)\nUnaniezh ... evit ober petra?Aozañ\nA-du an holl, met n'ouzer ket re vat evit ober petra. Evit doujañ da reolenn wikipedia: politikerezh stankañ ? An hini a lar\nDifennet-groñs eo stankañ implijerion/ezed evit klask bezañ trec'h war un tabut. Ne c'hell ket ar verourion stankañ implijerion/ezed m'emaint o tabutal gante diwar-benn danvez ur pennad pe ur politikerezh bennak. Mar sav ur gudenn a seurt-se, ret eo d'ar merour mont e darempred gant ar verourion all ha goulenn o ali digante.\nSed a vije ur c'heloù mat.\nDin-me eo sklaer ne c'haller ket dibab ha bezañ neptu war un dro. Ha n'eus forzh piv a gemer perzh en un dibab n'eo ket neptu ken. Lavarout ar c'hontrol a zo ober evel ma lavare Blaise Pascal: meskañ an dud hag an aelez.\nSkrivañ a ra Kadwalan: met kenderc'hel a rin da ziwall na vefe ket skrivet forzh petra ivez e-keñver ar yezh. Esper am eus e komprenan fall, ha ne gav ket dezhañ e vez skrivet n'eus forzh petra gant ar re all. Estroc'h evitañ a oar un tamm brezhoneg dre amañ. Bianchi-Bihan 8 C'hwe 2008 da 17:43 (UTC)\nAdtapet diwar « https://br.wikipedia.org/w/index.php?title=Kaozeal:Lucius_Flavius_Philostratus&oldid=291598 »\nDistreiñ d'ar bajenn "Lucius Flavius Philostratus".\nDernière modification le 8 C'hwe 2008, à 18:26


Publié le 09/04/2021 à 12h25 • Mis à jour le 09/04/2021 à 16h17\nUn nebeut munutennoù goude ar vot, hag a-raok kanañ Bro gozh ma zadoù o deus ul lodenn eus ar gannaded kemeret ur poltred dirak ar Vodadenn vroadel. • © DR - Libertés et territoires\nDassonet o deus pozioù Bro Gozh ma zadoù e porzh ar Palez Bourbon. Votet o deus ar gannaded evel ar senedourien : kadarnaet eo bet raktres lezenn Paul Molac diriaou 8 a viz Ebrel gant meur a bennad a-bouez evit kelenn ar yezhoù e Frañs. Un devezh istorel evit difennerien ar brezhoneg.\nUr skeudenn digent, evit un deiziad ken istorel-all : kannaded o kanañ Bro gozh ma zadoù war an delezioù dirak ar vodadenn vroadel, Paul Molac en o fenn.\nKannad ar Morbihan en deus kendrec’het e geneiled da chom hep kemm an destenn a oa bet votet er Sened e miz Kerzu. Daoust da ali enep ar gouarnamant ha da c’hoant strolladoù ‘zo da resisaat lodennoù ‘zo eus ar c’hinnig lezenn en deus Paul Molac kavet arguzennoù evit frealziñ ar muiañ niver, er strolladoù kreiz a-gleiz hag a zehou. Un trec’h evitañ, a-benn ar fin, goude bezañ graet tro wenn meur a wech aboae 2012.\nPrim eo bet ivez rouedad ar skolioù Diwan da embann e levenez.\nLaouen bras e oa Stéphanie Stoll, prezidantez Diwan Breizh, evel-just. Bloavezhioù ‘zo bremañ e c’houlenn ar rouedad skolioù kevredigezhel e vefe anavezet ar soubidigezh evel ur gwir hent pedagogel, ha gellet kontañ war skoazell an holl gumunioù evit arc’hantaouiñ ar skolioù.\n70 vloaz goude al lezenn Deixonne\nAl lezenn ziwezhañ gouestlet da yezhoù ar Frañs a oa bet votet… e 1951. Gant al lezenn Deixonne e oa bet aotreet kelenn ar yezhoù rannvroel er skolioù publik evit ar wech gentañ. Abaoe degadoù a vloavezhioù e stourm Tangi Louarn, prezidant Kevre Breizh, ar framm ledan a gustum kenurzhiañ holl zifennerien ar sevenadur hag ar yezhoù e Breizh, evit kas war-raok, dre al lezenn, gwirioù ar re a fell dezho komz yezhoù o bro.\nPaul Molac gourc'hemennet\nEn anv kuzul-rannvro Breizh en deus ivez Loïg Chesnais-Girard embannet e oa a-bouez devezh an 8 a viz Ebrel 2021 evit yezhoù Breizh, ar brezhoneg hag ar gallaoueg :\n"Fellout a ra din saludiñ an engouestl, ar startijenn hag an entan lakaet gant Paul Molac ha n’en deus ket damantet d’e strivoù evit anaoudegezh ha diorren hor yezhoù rannvroel, gwir binvidigezh hor glad. Trugarekaat a ran ivez ar barlamantidi ha dreist-holl ar gannaded eus Breizh o deus roet bec’h hag o deus graet e doare ma vefe degemeret an destenn istorel-se. Hag e fell din trugarekaat a wir galon ivez, da echuiñ, ar frammoù a bep seurt hag a zo bet gwir vrouderien er sizhunvezhioù diwezhañ. Gant al lezenn-se, kerkent ha ma vo bet embannet, e c’hallimp mont war-raok da vat war an dachenn ha kenderc’hel da vreutaat gant ar Stad evit ur c’hendivizad war ar yezhoù rannvroel gant palioù uhel-tre."\nKaer o do bet Jean-Michel Blanquer, ministr an Deskadurezh stad, ul lodenn eus dilennidi La République en Marche, pe c’hoazh re La France Insoumise, embann ar riskloù a oa da votiñ al lezenn-se evit unvez ar Frañs pe an dañjer da lakaat digempouezh etre ar skolioù, kreñvoc’h eo bet emglev dilennidi ar rannvroioù.\nMa fell deoc’h gouzout petra zo bet votet gant pep kannad e c’hellit kavout AMAÑ listenn an dud o deus kemeret perzh er vot.\nGourc'hemennet eo bet ar gannaded o deus kredet votiñ a-enep da guzulioù o strollad politikel gant ar gevredigezh Div Yezh.\nSaludet e vez ivez Paul Molac gant Div Yezh Breizh rak a-raok bezañ dilennet da gannad e oa bet prezidant kevredigezh kerent an hentennoù divyezhek publik : "Erfin omp lorc’h eo bet difennet ar raktres lezenn-mañ gant prezidant kozh div yezh Breizh hag a oar mat pegen a-bouez eo perzh ar skol bublik a-benn kas war-raok ar pezh-mell labour-mañ hir hag entanus da frammañ kelenn hor yezhoù er skol bublik, evit suraat e dreuzkas, e drebaderezh hag e implj er vuhez sokial."\nHag el lezenn, hag a chom da vezañ embannet c'hoazh, eo bet skrivet ivez e vo aotreet ar sinoù diakritek implijet e yezhoù Frañs, evel an dildenn war an "n" evit friaat ar vogalennoù e brezhoneg. Gellet a raio servijoù marilh ar boblañs skrivañ ar sinoù-se en dielloù ofisiel. Evit Bernez Rouz, prezidant Kuzul sevenadurel Breizh hag en deus heuliet a-dost ar pezh a zo bet anvet afer Fañch eo a-bouez e vefe sklaeraet an traoù evel-se.\ncopier le lien https://france3-regions.francetvinfo.fr/bretagne/dassonet-o-deus-poziou-bro-gozh-ma-zadou-e-porzh-ar-palez-bourbon-2038306.html\nAccueil > Bretagne > Lezenn Molac kadarnaet : un devezh istorel


Petits arrangements avec les morts - Wikipedia\nPetits arrangements avec les morts zo ur film gall, sevenet gant ar filmaozourez c'hall Pascale Ferran e 1993.\nSenario ha divizoù : Pascale Ferran ha Pierre Trividic, a-gevret gant Arnaud Desplechin,\nProduour : Cinéa, Eclipsa Films, La Sept Cinéma ha Pan Européenne Production,\nSkeudenniñ : Jean-Claude Larrieu,\nSon : Jean-Jacques Ferran,\nSonerezh : Béatrice Thiriet,\nFrammañ : Guy Lecorne,\nKinkladur : Philippe Chiffre,\nGwiskamantoù : Marie-Claude Altot,\nPrantad filmañ : adalek an 12 a viz Gouere betek ar 15 a viz Gwengolo 1993,\nLec'hioù filmañ : trowardroioù Pariz, Gwaien, Pontekroaz,\nDeiziad dont er-maez : 5 a viz Here 1994,\nPadelezh : 108'.\nAntoine Garceau ha Didier Carteron a oa bet dibabet da skoazellerien seveniñ er film-mañ.\nWar un draezhenn e Breizh emañ ur gwaz en e bemp bloaz ha daou-ugent (Vincent) o sevel ur c'hastellig gant traezh. Tri den a zo o sellout outañ, pep hini anezhe en ul lec'h disheñvel eus an draezhenn. An hini kentañ, ur paotrig Jumbo e anv, a zo kuzhet dindan ur pedalo. Emañ an eil en e goazez war ur bank hag a valir a-us an draezhenn : breur yaouañ paotr e gastell traezh eo. An deirvet, Zaza he lesanv, a zo en he gourvez war he serviedenn gouronkañ, pellikoc'h diouzh ar c'hastell : c'hoar an daou paotr an hini eo.\nEmañ ar film o vont da heuliañ an teir zudenn-mañ, hini-ha-hini, a-hed an endervezh. Betek ma teu splann ez eus un abeg boutin ouzh o liammañ o-zri : skoet e oant bet, hag int-i bugale pe grennarded c'hoazh, gant marv unan nes. Daoust dezhe bezañ en em santet kablus, pep hini anezhe en devoa kavet an tu d'en em renkañ...\nDidier Sandre : Vincent,\nAlexandre Zloto : Vincent (krennard),\nCatherine Ferran : Zaza,\nAgathe de Chassey : Zaza (krennardez),\nAudrey Boitel : Lili,\nCharles Berling : François,\nMathieu Robinot : François (bugel),\nDidier Bezace : René,\nSabrina Leurquin : Suzanne,\nMarianne Coillot : Suzanne (bugel),\nNadia Barentin : ar vamm,\nJean Dautremay : an tad,\nGuillaume Charras : Jumbo,\nDanièle Douet : mamm Jumbo,\nBruno Todeschini : tad Jumbo,\nGuillaume Raynal : Bruno,\nDominique Constanza : mamm Bruno,\nAlain Pralon : an aotrou doktor Le Bihan,\nEmmanuelle Bach : ar gazetennerez,\nMarc Betton : medisin Zaza,\nJean Pélégri : ar c'hozhiad er metro,\nMuriel Mayette : keneilez Zaza,\nLouison Roblin : mamm-gozh Jumbo (mouezh).\nTapet e oa bet ar c'hCaméra d'or (Kamera aour) gant ar film da-geñver festival ar sinema e Cannes e 1994.\n↑ Krouet e oa bet ar gopr-mañ gant Gilles Jacob e 1978 da lakaat war wel donezon o c'henel arzourien yaouank.\nAdtapet diwar « https://br.wikipedia.org/w/index.php?title=Petits_arrangements_avec_les_morts&oldid=1572389 »\nKemmoù diwezhañ degaset d'ar bajenn-mañ d'an 8 Mae 2014, da 13:41.


ATD Quart Monde - Wikipedia\nATD Quart Monde (Agir Tous pour la Dignité Quart Monde) zo ur c'hevredad etrevroadel a stourm ouzh ar baourentez hag evit gwirioù ar beorien. Diorren a ra raktresoù gand tud paour, gant ar soñj eo ar re mañ a rank bezañ oberiant da gentañ penn. Ganto e vez kizidikaet sav poent ar geodedourien hag e vez degaset cheñchamantoù politikel. Klask a ra prederiañ ha bezañ oberiant gant tud paour neuze, diwall a ra da laoskel den da gostez.\nN’eo ket ar gevredigezh-se stag ouzh ar gouarnamant, nag ouzh ur relijion bennak, nag ouzh ur strollad politikel. Krouet eo bet e 1957 gant Joseph Wresinski . Oberiant eo ATD Quart Monde er bed a-bezh; en Afrika, en Amerika an Norzh hag ar Su, e Meurvor Indez, en Azia hag en Europa.\n1 Petra ‘vez graet gant al luskad-se?\n1.1 Al levraoueg er straedoù:\n1.2 17 a viz Here, devezh broadel nac’hañ ar baourentez\n2 Liammoù diavaez :\nPetra ‘vez graet gant al luskad-se?Aozañ\nATD Quart Monde a zo oberiant e meur a live, lies eo e palioù :\nTizhout tud paour\nKas war-raok ar ouiziegezh, ar sevenadur hag an deskadurezh\nKrouiñ raktresoù evit ma vefe doujet eus gwirioù mab-den e pep lec’h\nKelaouiñ ar geodedourien, an ensavadurioù…\nGant ATD Quart Monde e vez krouet oberiantizoù evit diorren ar ouiziegezhioù, hep kemer plas ar skol pe ensavadurioù sevenadurel. Klasket e vez en ober en ur kas raktresoù da benn evit diskouez e vez gant pep hini ur ouiziegezh da eskemm gant ar re all. Diorroet e vo neuze liammoù etre tud paour hag ensavadegoù, e gizh ar skol da skouer.\nAl levraoueg er straedoù:Aozañ\nUnan eus oberiantizoù ATD Quart Monde a zo krouiñ levraouegoù er straedoù, ha dreist holl e karterioù paour.El levraoueg er straedoù e vez implijet al levr pe an arz da skouer evit treuskas gouiziegezhoù da familhoù ha bugale paour. Graet ‘vez levraoueg er straedoù e lec’hioù bevañ an dud (dindan lampoù-straed, war ar maez, e tachennoù c’hoari evit ar vugale,…), gant ar pal ober ul liamm etre ar vugale hag al levraouegoù, ar c’hoarivaoù, ar skolioù,… ha dreist holl reiñ c’hoant deskiñ d’ar vugale en un doare plijus.\nAlies e vez graet levraoueg er straedoù bep sizun, ha war hir dermen, padout ‘ra bloavezhioù. Dre-se e vez krouet darempredoù fiziañs hirbadus etre ar vugale, ho familh hag ar buhezourien, ar pezh a digor war ul liamm sokial.\nOuzhpenn 80 levraoueg er straedoù aozet gant ATD Quart Monde a zo hiziv an deiz e Bro Frañs.\n17 a viz Here, devezh broadel nac’hañ ar baourentezAozañ\nD’ar 17 a viz Here, e vez lidet bep bloaz devezh broadel nac’hañ ar baourentez. Krouet eo bet gant Joseph Wresinski e Pariz e 1987. Abaoe 1992 eo un deiz ofisiel.\nE-kerz an deiz-se en em vod tud e-leizh evit enoriñ ar re tizhet gant an naon, ar feulster hag an dizeskidigezh, evit diskleriañ e nac’hont ar baourentez, ha goulenn gant an holl en em strollañ evit ma vefe doujet ouzh gwirioù mab-den.\nGer stur an devezh se a zo : « E lec’h ma vez kondaonet tud da vevañ er baourentez, ne vez ket doujet ouzh gwirioù mab-den. Un dle sakr eo en em unaniñ evit lakaat anezho da vezañ doujet. »\nLiammoù diavaez :Aozañ\nLec’hienn ofisiel ATD Quart Monde\nLec’hienn ofisiel ATD Quart Monde e Bro Frañs\nAdtapet diwar « https://br.wikipedia.org/w/index.php?title=ATD_Quart_Monde&oldid=1966458 »\nKemm diwezhañ d'an 18 C'hwe 2022 da 10:41\nKemmoù diwezhañ degaset d'ar bajenn-mañ d'an 18 C'hwe 2022, da 10:41.


Pajenn:Morvan - Buez ar Zent, 1894.djvu/849 - Wikimammenn\nPajenn:Morvan - Buez ar Zent, 1894.djvu/849\n15 a Gerzu\nsantez nina, guerc’hez\nPetra bennag n’oa ket pinvidik, Spiridion a rea peurvuia diou lodenn eur ar pezik en devoa : eul lodenn a ioa evit ar paour, hag al lodenn all evithan. Mes var al lodenn-ma e kemere c’hoaz aliez pe a dra da zikour ar re a c’hoarveze gantho eur c’holl bennag, pe a goueze enn dienez enn eunn taol kount. Erfin, goude beza bevet betek eunn oad braz, e varvaz leun a veritou e tro ar bloaz 348 goude donedigez hor Zalver.\nAr zant-ma n’oa ket eunn den helavar, ha goulskoude e reaz skol da eur paian hag a lavare traou euz ar relijion gristen. N’euz ket a ezomm ken nebeut da veza eunn den helavar, nag eunn den habil, evit lakaat da devel ar fals doctored a zo ker stank enn hon amzer-ni ; aoualc’h eo gouzout mad ar c’hatekiz. Mar gouzoc’h mad ho katekiz, e vezo eaz d’ehoc’h ive diskouez d’ar seurt tud-se ne d-int nemed azenned, ha n’ez euz nemed gevier ouz ho heul.\nar pemzekved devez a viz kerzu\nAr zantez-ma, ginidik euz ar C’happadoz, a ioa nizez dioc’h kostez he mamm da eskop pe batriarch Jerusalem. D’ann oad a zaouzek vloaz e oue kaset digant he zud, goude m’o doa guerzet ho holl danvez evit rei ann arc’hant d’ar paour. Neuze he zad a guiteaz ar bed evit mont da ober he ermitach enn eul leac’h distro ; he mamm en em dennaz ive e ti eur garez d’ezhi, hag hi a oue lakeat gant he eontr e ti eur vaouez a zoujans Doue, he hano Nisephora.\nNina a ioa dija devot evel eunn eal, hag he brasa plijadur oa klevet komz euz a basion hag euz a varo Jezuz-Krist. Eunn devez e c’houlennaz ouz Nisephora petra oa deuet da veza sae hor Zalver, ar zae-ze a ioa holl enn eunn tamm ha ne oa gri ebed ennhi. « — D’ann Iberii eo eat, eme Nisephora, hag er vro-ze n’ez euz c’hoaz\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/849&oldid=138099 »


Pajenn:Milin - Gwechall-goz e oa.djvu/27 - Wikimammenn\nPajenn:Milin - Gwechall-goz e oa.djvu/27\nAn den yaouank a glevas mad en dro-man ar pez a lavaras ar prins hag e kement-se ne glaskas digarez ebet, petra bennak ne vije ket bet diês d’ezan diskouez ne oa ket hounnez e c’hoar.\nWar gement-ma, ar re-ma a ya ac’hano, hag a-benn eur pennad goude e voe grêt an eured ha dimezet merc’h ar vagerez gant map roue an Hiberni. Heman a lakeas dioc’htu kas e wreg hag he mamm en eun ti an devoa e penn liorz e lez hag er-mêz anezan ; hag abaoe deiz an eured, hini ebet eus an diou-man ne weljont ket anezan.\nAr prins yaouank, evel pa ne vije ket bet dimezet, a yea kouls ha diagent ama hag a-hont, hep preder ebet eus e wreg, e vignon avad atao oc’h he heul evel a-raok.\nHeman, paotr Breiz, ne rea mui laouenedigez ebet oc’h netra, hag ar prins ivez, petra bennak ma oa koazet eun draig e garantez outan, a wele anezan gant truez o tizec’ha bemdez diwar e dreid hag o tont treutoc’h-treuta. Brema Herri en divije karet mont pell diouz an dud ha diouz ar bed.\nAr pez a greskas c’hoaz e anken a voe eur gouli a zavas en e c’har ; ne ouie ket penaos e oa deut. Gant ar gouli-ze ne c’helle bale, nemet dre galz a boan ha diwar-bouez flac’hou ; e nerz a yea digantan a zeiz da zeiz, hag o welet edo ar maro tost d’e zeuliou, e lavaras eun dervez da vap ar roue :\n— Brema me ne doun mad mui da netra ebet evidoc’h ; gwella a c’houfac’h eta da ober eo lezel ac’hanoun da vont da vervel el lec’h ma karo Doue va c’has. Mar kavfen eul lec’h distro a-walc’h ha ne ve darempredet gant den, di e karfen gwella mont da chom ha da denna va huanad diveza.\n— Mar ho peus c’hoant, eme ar prins yaouank, gant truez\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/27&oldid=136667 »


Ar Megalosauroidea zo anezhe ur gladenn Tetanurae diazez, Theropoda o doa bevet adalek ar Juraseg kreiz betek ar C'hretase uhel (senomanian). Kavet e vezent er bed a-bezh. Dizoloet ez eus karrekaennoù anezhe war an holl kevandirioù nemet en Okeania hag en Antarktika e vefe. Er strollad-se e kaver unan eus ar breizherien vrasañ o deus bevet war an Douar (Spinosaurus aegyptiacus) met peurliesañ e vez etre ment izili ar gladenn-se.\nAr Megalosauroidea o doa izili a-raok kreñv gant ur skilf bras-kenañ ouzh ar biz kentañ hag ur c'harvan na oa ket gwall dev. Izili nevesañ ar gladenn-se eo izili kerentiad ar Spinosauridae, loened o c'hlopenn strizh hag astennet war-raok a zebre pesked dreist-holl., \nPatrice Lebrun, Dinosaures Carnivores (Tome 2: tétanuriens et coelurosauriens basaux), 2006, Minéraux et Fossiles (Hors-Série n°20), p 271}}\nAdtapet diwar « https://br.wikipedia.org/w/index.php?title=Megalosauroidea&oldid=1816508 »


Pajenn:Troude ha Milin - Ar marvailler brezounek.djvu/112 - Wikimammenn\nPajenn:Troude ha Milin - Ar marvailler brezounek.djvu/112\nnenn roue al loened hag e c’halvaz anezhan. — He-man en em gav diwar herr : — Petra zo, Iann eme-z-han ? — Ar c’hoat-man da ziskar, da faouta, da fagodi, da vernia. — N’euz ken, eme roue al loened. — Nann, eme Iann, goude ec’h ehani. — Neuze ne vezo ket hirr ar pennad labour, eme roue al loened, rak ema great brema ha great mad. — Gwell a ze, eme Iann, hag ho trugarekaat.\nAnn heol a ioa o vont da guzet, p’en em gav ar roue Fortunatus enn eur skrabat he benn, evel pa vije bet o ranvat lin. — Foutouillenn, ne dalv ket d’in, eme-z-han, klask c’hoari ouz-id, kaoc’h ounn gan-ez, mestr ann dud oud, va faotr, ha birviken n’em bije kredet e vije bet eunn den evit ober traou ker burzuduz. Eur maout oud, a lavarann d’id, ha gounezet ec’h euz va merc’h, n’ounn mui evit miret ouz-id da gas anezhi gan-ez d’as pro.\nIann laouen, a c’hellit kredi, o klevet ar roue Fortunatus, a zebraz evel daou, a evaz evel c’houeac’h hag a gouskaz evel eur varrikenn. Pa zavaz antronoz, ann heol a ioa huel. Merc’h ar roue Fortunatus a ia neuze d’he gaout hag a lavar d’ezhan : — Red mad eo d’in, eme-z-hi, kuitaat va zad evit mont gan-e-hoc’h da gaout roue Breiz, en deuz va goulennet da bried. Evelato, abarz m’en devezo ac’hanoun-me e vezo souezet, rag arabad eo kredi ne gavinn-me ket labour d’ezhan da ober, ha d’he dud ivez.\nIann hag he brinsez a ieaz ac’hano neuze war-zu Breiz, e pe leac’h ec’h en em gavchont abred. Digemeret mad e oent, rag er vro-ze a-viskoaz\nAdtapet diwar « https://br.wikisource.org/w/index.php?title=Pajenn:Troude_ha_Milin_-_Ar_marvailler_brezounek.djvu/112&oldid=144106 »


Pajenn:Morvan - Buez ar Zent, 1894.djvu/751 - Wikimammenn\nPajenn:Morvan - Buez ar Zent, 1894.djvu/751\nar pevare devez a viz du\nSANT CHARLES BORROMEE, ARC’HESKOP HA KARDINAL\nAr zant-ma a ioa ganet e Milan a dud a lignez huel, ha Doue a roaz da anaout petra vije eunn deiz enn eur lakaat eur sklerijenn gaer da bara azioc’h ti he vamm enn noz ma teuaz er bed. Evit guir, bez’e oue dija enn he vugaleach hag enn he iaouankiz eur skouer a bep seurt vertuziou. Epad m’edo o studia al lezennou e Pavii, tud libertin a gasaz eunn devez d’he gambr eur plac’h fall evit he denti. Mes Charles a ioa aketuz d’ar bedenn ; boaz oa da dostaat aliez ouz ar zakramanchou hag eunn devosion dener en doa ive evit ar Verc’hez Vari : n’en devoue ket a boan eta o veza treac’h d’ar pez divezet-se.\nD’ann oad a zaou vloaz var’nn ugent e oue galvet da Rom gant ar pab Pi IV, he eontr. Hema her greaz kardinal, ha goudeze e oue hanvet da arc’heskop e Milan. Hogen, eskopti Milan a ioa neuze enn eur stad truezuz meurbed. Rouez oa ennhan ann dud a anaie mad ho relijion ; ne velet mui kouls lavaret den o vont da govez ha da gommunia ; ne oa tamm respet ebed evit ann ilizou ; peb hini a veve enn he roll heb na vije klasket miret outhan, hag ar c’houenchou zoken a oa eat var ho c’hement all. Mes ann traou a jenchaz doare pa erruaz sant Charles eno.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/751&oldid=137991 »


Buhez ar Zent. pages 117, 118. Encyclopédie Marikavel.\npages 117, 118\nGwerc'hez (480 - 543)\nSantez Skolastika a oa c'hoar da zant Beneat. Ganet e oant er mêmes devez hag en em garet a rent evel m'en em gar alïes ar vugale gevel. Pa zavas he breur Urz Leaned Mene-Kasin, hi, e kichen, a zavas ive eun Urz Leanezed.\nSkolastika ha Beneat, adalek neuze, n'en em welent nemet eur wech ar bla, en eun tiegez hag a oa hanter-hent etre an daou vanati, hag e komzent eno eus an doareou gwellan da gerner evit en em zantelât.\nD'ar 6 a viz c'houevrer 543, Beneat a ziskennas eus e vene gant e venec'h a veze bepred ouz e heul. Skolastika, gant eun nebeut leanezed, a deuas eus he zu, hag ar breur hag ar c'hoar a 'n em welas, evel ma rent er blaveziou tremenet. En dro-man, koulskoude, elec'h komz eus an doareou gwellan d'en em zantelât, ne oe ken kôz gante nemet eus dudiou ar baradoz. Pa ve eur men, bet strinket en êr, o kouezan, seul ma tosta ouz an douar ha seul buhannoc'h e kouez; evelse, Skolastika, seul tostoc'h ma kave ' oa eviti an devez da vont daved Doue, ha seul-vuioc'h a c'hoant he devoa da glevet Beneat o komz anezan.\nPa deuas an abarde, ar re oa gante a reas d'eze kemer eun tammik pred, hag ar zantez a lavaras d'he breur :\n- En han' Doue, chom ganin en noz a zeu, ma c'hellfomp komz eus e c'hloar, ac'han da c'houlou-de.\n- Petra c'houlennez aze ? eme Veneat, ken ter ha tra; gouzout a rez awalc'h n'hallan ket tremen an noz er-mêz eus ma feniti !\nAn oabl a oa dizolo, tamm koumoul ebet ne nije drezan. Skolaslika, o klevet komzou he breur, a groazias he daou zorn war an dôl, a zoublas he fenn da bedi, an daerou en he daoulagad. Pa zavas diouz he feden, al luc'hed a lintre, ar c'hurun a strake hag an dour-bil a goueze kement, ma n'hallas na Beneat nag e venec'h lakat o fenn er-mêz.\n- Doue r'ho pardono, Skolastika, eme he breur, daoust d'ar pez ho peus grêt !\n- Pedet am eus ac'hanoc'h, emezi, ha n'eo ket bet mat d'ac'h selaou ma feden; en em droet am eus warzu Jezuz-Krist hag an eus selaouet ac'hanon. Et d'ar gêr breman, mar gallet.\nNe oa ket bet falvezet gantan chom dre gaer, red e oe d'ezan chom dre heg. Sant Gregor a lavar d'imp e reas Doue kentoc'h diouz ar c'hoar evit diouz ar breur, abalamour ar c'hoar eo he devoa pedet gant muian a garante, ha dirak Doue, seul-vui ver karantezus ha seul-vui e ver galloudus.\nAn de war-lerc'h, ar barr-amzer fall a oa paouezet, hag en em dennjont pep-hini d'e gêr; mes tri devez goude, Beneat a welas ene e c'hoar, dindan furm eur goulm, o sevel en barr an nenv.\nEn em deuler a reas d'an daoulin, da veuli Doue eus e drugare en kenver e c'hoar, hag o vezan roët da anaout he maro d'e venec'h, e tigemennas d'eze kerc'hât he c'horf hag e zebelian er be a oa toullet evitan. Hen e-unan ne vevas nemet daou-ugent devez goude, hag evelse, ar breur hag ar c'hoar, a oa bet epad o bue o sperejou unanet ken-koulz en Doue, ne oe ket dispartiet o c'horfou, kennebeut, gant ar maro.\nKarante ar Vugale etreze\nDoue an eus krouet an den evit karet, ha n'eus netra ken talvoudek d'an den evel bezan karet. Etrezek hon zad hag hon mamm eo e ligor ar c'hentan bleuniou karante a ziwan en hon c'halon, hag ar garante-ze a zank ken dôn he griziou, ma n'hallo biken netra dont a benn d'he diframman.\nAn tad hag ar vamm a gavomp soublet war hon c'havel eo o deve merkou kentan bon zeneredigez. Ma'n eus Doue roët d'imp breudeur ha c'hoarezed, an eil plas a zo d'eze en hon c'halon. An natur hen\ngoulenn, ha Doue hen goulenn ive, rak ma 'n eus gourc'hemennet d'imp karet an dud holl, zoken, hon enebourien, n'eus ket gourc'hemennet d'imp o c'haret kement ha kement; hag hen e-unan, epad ar blaveziou a dremenas war an douar, e oa darn, evel e Vamm, an Itron-Varia, sant Yan ha santez Mari-Madalen, hag a oa tostoc'h d'e galon evit darn-all.\nAr breudeur hag ar c'hoarezed ne dlefe bezan netra goest, da lakat yenien da badout etreze. Ha koulskoude, siouaz, n'eo ket evelse-e c'hoarvez ! Alïes, an tad hag ar vamm o deve ar rann-galon, arôk diskenn er be, da welet o bugale o koll o danve, o amzer hag o zilvidigez en breujou, a dremenfe buhan awalc'h alïes, panevet m'en em gav tud-all d'en em veskan er pez na zell ket oute, hag elec'h lazan an tan, ne reont, dre o c'homzou, nemet e c'houezan gwasoc'h-gwaz.\nTud evelse zo mllliget gant Doue, rak piou a dle en em glevet war an douar-man, ma n'eo ket ar re a zo liammou ar gwad o skoulman aneze an eil ouz egile ?


Abrege eus an Aviel/Chapistr 57 - Wikimammenn\nAbrege eus an Aviel/Chapistr 57\n◄ Evit an 19 sul goude ar Pantecost Evit an 20 sul goude ar Pantecost Evit ar 21 sul goude ar Pantecost ►\nEvit an uguentvet Sul goude ar Pantecost.\nUR Prinç desolet hac affliget dre ma oa clàn e vap ha prest da vervell, o veza clevet ar vrud eus a Salver ar bed, a yeas d’e gavout hac er pedas da zont da velet e vap evit renta dezan ar yec’het. Jesus a lavaras dezàn : iit d’ar guer, ho map so pare. Ar Prinç a bartias souden, hac a gavas voar e hent e servicherien, gant pere e clevas ez oa yac’h e vap ha dispos. En em inform a reas pe da vare e oa guelleet dezàn, hac e anaveas ez oa d’ar memes mare ma en devoa lavaret dezàn hor Salver, pare eo ho map, ha cridi a eure e Jesus-Christ èn hac oll dud e dy.\nSant Yan. Ch. 4.\nMeditation voar ar afflictionou.\n1 P. Ar profit a brocuront deomp.\n2 P. Ar voyen da ober un usaich mad anezo.\nConsiderit penaus da guenta an afflictionou a zistag hor c’halon diouz ar bed. Disquez a reont deomp peguer væn hac inutil eo an traou crouet, pa ne dint quet capabl d’hor sicour ha d’hor c’honsoli.\nOber a reont deomp caout recours ouz Doue, ha clasq hor c’honsolation en Eê, pa n’e c’hevomp quet voar an douar. Ar Prinç-ze ne vije quet eet da gavout Jesus-Christ, ma ne vize quet bet clàn e vap, pa ne vet-ze nac èn, nac e vap, na tud e dy n’o devije quet bet an eur da anaout Salver ar bed. Alies e ancouaomp Doue er brosperite, mæs an affliction a ra deomp distrei outàn. Da beguement a Sænt eo bet an affliction ar penncaus eus o silvidiguez !\nD’an eil, an afflictionou a so ur merq eus a garante Doue evidomp. Pa hon afflich er bet-mâ, ur merq eo e fell dezàn hon espern er bed-all : fournissa a reont ive deomp un occasion gaër da zisquez da Zoue hor c’harante. Æz eo lavaret da Zoue er c’haromp, en amser ma teu d’hor c’harga a gonsolation ; mæs beza fidel dezàn en amser ma teu d’hon affligea, a so ur merq eus ur vertu barfet.\nD’an drede, an afflictionou a ro deomp un assurans moral eus hor silvidiguez, hac ur merq int a bredestination. Eürus ar re affliget, eürus ar re a voêl, eme hor Salver, abalamour ma vezint consolet. Eürus ar re a andur persecution, abalamour Rouantelez Doue a apparchant outo.\n3 P. Evit ober un usaich mad eus an afflictionou a erru gueneoc’h hac evit o anduri gant couraich, songit da guenta er recompans hac er gloar a brocurint deoc’h en Eê. Peguer ber ha peguen neubet a dra int-y e comparæson d’ar recompans caër hac eternel a so preparet evidomp !\nAn esperanç eus an eternite eürus-ze e deus grêt da un infinite a Sænt santout ur joa hac un douçder interieur en o foaniou hac e creiz ar persecutionou a andurent.\nD’an eil, songit e poaniou an Ifern pere hoc’h eus meritet dre ho pec’hejou ; neuse e comprenot peguen avantajus eo evidoc’h gallout dre boaniou quer ber racquita poaniou eternel.\nD’an drede, considerit ar pez en deus anduret Jesus-Christ evidoc’h : sellit ouz e Groas, hac e vellot penaus ar pez a souffrit ne deo netra e comparæson d’ar pez en deus-èn souffert.\nSongit erfin ne arru gueneoc’h affliction ebet nemet dre urz Doue pe dre e bermission, ha penaus n’er permet nemet evit ho mad hac ho profit, ha credit certen penaus ne bermeto quet e veac’h tentet en tu-all d’ho nerz, pe e arrue gueneoc’h affliction ebet a guement na allac’h da suporti gant ar sicour eus e c’hraç.\nGrit reflexion voarnoc’h hoc’h-unan.\nHa souffra ràn-me a galon vad, gant resination da volonte Doue an afflictionou a erru guenê, ar poaniou-speret, an infirmiteou, ar c’hlêvejou, ar baourente, an injuriou ?\nN’en em glemàn ha ne vurmuràn-me quet em poaniou, n’en em chagrinàn-me quet, n’en em abandonàn-me quet d’an dristidiguez ?\nPa c’hoare un drouc pe ur c’holl bennac guenê, pa stourm un dra bennac ouzin, ne doun-me quet depitus ha colerus e quênver ar re a so en dro din, heb gallout memes rei respont vad ebet da zen ?\nO va Doue, grit ma considerin bepret ar poaniou hac ar c’hroasiou a zigassot din, evel ur merq eus ho carante, hac evel ur voyen a silvidiguez evidòn.\nGrit din souffr er bed-mâ ar pezh blijo gueneoc’h, er fæson ma plijo gueneoc’h, ha queit a ma plijo gueneoc’h.\nResolvet oùn d’ho c’heulia, o va Jesus ; ha pa hoc’h eus douguet ho croas, e touguin va hini voar ho lerc’h.\nAdtapet diwar « https://br.wikisource.org/w/index.php?title=Abrege_eus_an_Aviel/Chapistr_57&oldid=95057 »\nKemmoù diwezhañ degaset d'ar bajenn-mañ d'an 9 Du 2016, da 15:04.


Pajenn:Herri - Skrituriou sakr - Exod, 1861.djvu/158 - Wikimammenn\nPajenn:Herri - Skrituriou sakr - Exod, 1861.djvu/158\n— Beza hon euz enn hon ilisou ar vir arc’h a ghevredighez ; armelik zantel hon aoteriou, e pehini ema ar mann celestiel, guir vagadurez hon eneou. Beza ez omp hon-unan ann arc’h santel-ze, kel lies gueach ma tighemeromp enn hor c’haloun korf adorabl hor Zalver dre ar gommunion. Neuze e tleomp beza iac’h ha neat evel ar c’hoat setim, pehini na vrein morse, kaer ha pinvidik er vertuziou, ha teureul endro d’eomp c’houes vad hor Zalver Jezuz-Krist. Neuze e guirionez Doue a zo azezet var hor c’haloun evel var ar propitiator, hag ann elez hor golo gant ho diouaskel. Oh kristenien, tabernaklou beo, ha braz e tle beza ho kaerded !\nAr c’hantoler aour seiz brank d’ezhan, ha var bep brank eul lampr pe eur c’hleuzeur aour ivez, a oa eur pez labour kaer meurbed. Ar belek braz Aaron a oa karghet he-unan da zerc’hel nos-deiz al lamprou-ze var elum ; hag ar bobl a dlie fournissa evit-se eol olivez euz ann hini kenta. Ar c’hantoler-ze, oc’hpenn ma verke seiz donezon ar Spered Santel ha seiz sakramant ann iliz, a zigase ivez da zonj e tle karantez Doue devi noz-deiz e goueled hor c’haloun ; hag ann eol mad evit he maga, a dle beza hon oberou a drugarez e kenver hon nesa. O bobl Doue ken ann hini koz, ken ann hini nevez, dre bet fesoun eta e tiskouez d’ehoc’h ann Aotrou e fell d’ezhan e ve bepred flamm enn-hoc’h ann tan sakr euz he garantez !\nAoter ar zakrifisou-losk a zo great ivez gant koat setim, ha goarniset gant lavnennou arem ; al listri hag\nAdtapet diwar « https://br.wikisource.org/w/index.php?title=Pajenn:Herri_-_Skrituriou_sakr_-_Exod,_1861.djvu/158&oldid=114888 »\nKemmoù diwezhañ degaset d'ar bajenn-mañ d'an 4 Ebr 2018, da 11:33.


Pseudozonaria annettae - Wikipedia\nHoc'hig mor Annette – Nicaragua\nPseudozonaria annettae a zo unan eus ar pevar spesad a vez renket er genad Pseudozonaria e kerentiad an hoc'higed-mor hervez Word Register of Marine species WoRMS. Ur spesad kregin boutin a-walc'h pe divoutin hervez an isspesad a vev e meurvor Habask ar reter etre an aod ha 150 m donder etre Mec'hiko hag Ecuador.\nDiskrivet eo bet ar spesad gant Dall e 1909 dindan an anv genad Cypraea hag an anv spesad Cypraea sowerbyi.\nHeñvelsterioù a zo hervez an diskriverien evit ar spesad-se daoust d'an anv Pseudozonaria annettae o vezañ implijet un tamm muioc'h eget ar re all:\nCypraea annettae (Dall, 1909) hervez ar re a renk an holl spesadoù Cypraeidae er spesad nemetañ Cypraea.\nZonaria annettae (Dall, 1909) anv aet da get.\nKregin brav ha boutin a-walc'h eo an Pseudozonaria annettae. Kavet e vezont etre an aod ha nebeut metroù donder dindan reier e strolladoù bihan. An isspesad Pseudozonaria annettae aequinoctialis divoutin a vez draget gant bagoù etre 30 ha 150 m donder.\nisspesad Pseudozonaria annettae annettae (Dall, 1909) War aodoù Mec'hiko er meurvor Habask.\nisspesad Pseudozonaria annettae aequinoctialis (Schilder, 1933) Eus Panama betek Ecuador.\nMentoù boutin ar c'hregin etre-se a zo etre 30 mm ha 43 mm hirder, met e c'hell bezañ kavet hiniennoù korrig betek 18 mm gour pe ramz, betek 52 mm.\nPseudozonaria nigropunctata, Pseudozonaria arabicula, Pseudozonaria robertsi spesadoù all ar genad, Neobernaya spadicea spesad tost e lec'h bevañ.\nLec'h bevañ ar spesad a zo e Meurvor Habask ar reter war aodoù Norzh-Amerika e meurvor Habask etre Mec'hiko hag Ecuador.\n↑ Lec'hienn WoRMS Word Register of Marine species, bet sellet outi d'an 18 a viz Eost 2014, http://www.marinespecies.org/aphia.php?p=taxdetails&id=580704(en)\nAdtapet diwar « https://br.wikipedia.org/w/index.php?title=Pseudozonaria_annettae&oldid=1793552 »\nKemmoù diwezhañ degaset d'ar bajenn-mañ d'an 6 Mae 2018, da 10:18.


Trésors d'archives BZH\nTrésors d'archives > Brezhoneg > Kanaouennoù ha Gwerzioù Marjan Mao\nKanaouennoù ha Gwerzioù Marjan Mao\nMarjan Mao a oa anezhi ur vicherourez o labourat evit Bolloré er Veilh Baper en Erge-Vras. Gout a ouie ur bern kanaouennoù bet enrollet evit ar wech tout gant Daspugnerien Bro c'hlazig. Savet zo bet ur film diwar he fenn hag he gwaz Fañch a oa tremenet war France 3 e 1981. Setu un tañva eus e ouiziegezh war dachenn ar c'han.\nEvit gouzout hirroc'h war Marjan lennit ar pennad gallek savet diwar he c'horre gant Bernez Rouz e 1982 :\nRoll ar c’hanaouennoù bet enrollet gant Daspugnerien Bro c’hlazig.\n1. Me oa kaset da studi... 11. Barzh en tu all da Bariz\n2. Pa oan paseal ar c’hoajoù glas 12. Ar gemenerez\n3. Al lez-vamm 13. Deomp da laka bep a chik\n4. La jeune barbière 14. Ar meliner\n5. Merc’hed Langolen 15. Intañv al lochenn\n6. Chañson ar mezvier mechant 16. Ar plac’h yaouank kozh\n7. Ar pilhaouer 17. Nouel\n8. Arru eo ar momant ma merc’h da zimeziñ 18. Marie Louise\n9. Selaouit holl tud yaouank 19. Al labousig ar c’hoad\n10. Kaeraat ra ar maezioù 20. Pa oan tisken da vontroulez\n9. Selaouit holl tud yaouank...\nKaeraat a ra ar mizioù, astenn a ra an deiz\nHag al lapoused a gan e-mesk an delioù nevez\nDre gichenik va zi, tud yaouank a dremen\nO vont da bardoniñ ken joaius, ken laouen.\nMet siwazh evidon-me ar c'haerañ devezhioù\nKar an hini a garan en deus va dilezet\nHa va c'halon digantañ d'e heulh en deus kaset\nHa va dilezet en deus met piv a ray din-me\nDa grediñ en deus graet 'na gant gwir volonte\nE-barzh kornik ma liorzh me 'm eus ur blantennik\nHe brankoù a zo disec'het, mervel a ra bep a dammik.\nKaer 'm eus mont alies d'he dourañ ha mont stank d'he gwelet\nN'hellan ket dont a-benn da c'houzout he c'hleñved\nYaouankik evel dezhi diouti on heñvel\nHiriv evit bevañ 'm eus ezhomm dousijenn\nMa c'halon e gwirionez en em gavo da viken\nMil mallozh d'an danvez pa lar din reuzeudik\nN'emañ ket evurus evit bezañ pinvidik\nGwelloc'h e vez ganin bezañ .... ha paourez\nO vesañ al loened diouzh an noz o c'hoarvez\nKar eno da vihanañ war ur c'hrabanat plouz\nEvit he ... bezañ paour, me 'm ije kousket didrouz.\nBremañ pa yan barzh ma gwele, ne ran nemet en em ruilhañ\nNe deuan ket a-benn an noz d'en em ziskuizhañ\nPaour eo eñ em c'heñver, koulskoude e garan\nAbalamour d'e holl vertuzioù a zo d'e santimant\nMa 'n eus soñj evel-se dont da vougañ an tan\nPe hini barzh e galon 'n eus skuizhet e-unan.\n11. Barzh an tu all da Bariz\nHag ar rosignol bihan War ar bank o kanañ\n12. Ar gemenerez\nSelaouit hag ho klevfot, ho klevfot kanañ\n‘Zo savet d’ur gemenerez he anv Maïvon\n‘Benn oan achuet gante, e oant laket en ur pakad kloz\nNeuze e yae Marrivonig d’o c’has d’ar gêr d’an noz.\nDeboñjour deoc’h paotr lakez, ha c’hwi palafrinker\nHa c’hwi lavarfe din-me, h’ar baron zo e kêr ?\nHag a c’houlas piv zo aze war ar parviz ?\nPiv zo aze war ar parviz d’an eur mañ diouzh an noz\nN’eus nemet Marivonig, ho ponamiez koant,\nA zo deut da gas rochedoù deoc’h-c’hwi Baron yaouank\n- » Digor an nor paotr lakez, ha digorit neï frank\n« Vit ma gallo Marivonig dont d’am gwelet d’am c’hambr\nAr Baron lampon sache dei war he brec’h\nDidostit Marivonig vit aour na vit arc’hant\nDeut da aozañ din va gwele, depech ma teus c’hoant\nMe ne ran ket kant mil foutr gant aour nag an arc’hant\nMe a gousko un nosvezh gant ur baron yaouank.\n14. Deomp da lakat beb a chik\nDeomp da lakat beb a chik en enor d'ar gwraget\nHag an hini n'en deus ket a gas anezhañ da gawet\nAr wreg a laras d'ar vatez digant un aer da c'hoarzhin\nKaset lein d'ar mevel bras kazi sur ne savo ket ken\nPetra a zo gantañ c'hoarvezet e-barzh an noz\nDec'h da noz o tebriñ koan e oa yac'h ha dispoz\n'vel ma mestrez ez on bet ha 'm eus paket ma marv\nMet ne laran ger da zen, din va unan ar gwashañ.\nGwall abred on komañsetr da vouchañ d'ar merc'hed\nAn dra-se zo penn kaoz din on chomet krakoset\nReteti tra la lenig, soubenn an amann rouz\nVa zad oa un tamm brav a baotr, me zo chomet pikouz.\n14. Ar Meliner\nKen Trist eo va flanedenn, aet on skuizh o ouelañ\nE-kreiz va brasañ anken, ‘n em lakan da ganañ\nDa welet ha me gavo remed d’am foan spered\nO kontañ deoc’h va c’hlemmoù tud yaouank selaouet.\nMe zo ur paour kaezh meliner, hi oa merc’h tiegezh\nGoude bezañ he c’haret , me oa karet ivez.\nEvel ne oa etrezomp nemet ur park hebken,\nVijomp bepred asamblez, o c’hoari, o pourmen.\nO c’hoari, o ebatat, hep kontañ hep muzul\nAr c’hatekiz a-wechoù, an oferenn d’ar sul.\nAn dud demeus hor gwelet lavare etrezo,\n‘Renkomp be’añ breur ha c’hoar pa n’em heuliomp ato\nNikun n’en nije soñjet e oa an ebatoù,\nOc’h ober ar skoulm kentañ etre ar c’halonoù\nMes ar vugaleaj eürus zo pell zo tremenet\nA-boan graet ar pask kentañ, ni oa dispartiet\nHi oa kaset da Vrieg, lakaet e pañsion,\nMe yeas gant va c’herent en tu all d’ar c’hanton.\nVa zad o vezañ meliner, feurmas ur veilh nevez,\nRet e oa din labourat ha cheñj krenn a vuhez.\nDeskiñ lemmat ur velin, ober paotr meliner,\nDigoriñ nor ar skulchoù, pep tra en ur ger.\nMet dont a reas ar mare da vont er maez ar vro\nDeus va c’hoarezig vihan ne glevan ket keloù\nDeus he c’herent kennebeut, ne glevan ket kaozeal\nHep ne c’hallan goulskoude, donet o disoñjal.\nEchu va dri bloaz servij da viz eost diwezhañ,\nDegouezhet on e ti va zad laouen en ur ganañ,\nHag evel d’ur goulvenig eo libr he divaskell\n‘N ur vont maez deus ar gaoued a gan, a nij a-bell,\nO vonet prestik goude da wel’ ma mignoned\nDistro on deus va hent hep digarez ebet.\nTrésors d'archives > Gwerz an Ivantor\nGwerz an Ivantor\nLa loi de séparation de l'église et de l'état est votée le 9 décembre 1905. Dès le 9 décembre, le Conseil de fabrique envoie la protestation suivante : « Nous remettrons les biens de notre fabrique paroissiale qu ‘à l’évêque de Quimper ou à son délégué, et protestons à l’avance contre toute dévolution qui serait faite de ces biens à n’importe quelle association malgré nous et en violation des lois de l’église ».Les choses se corsent le 2 mars 1906. Le préfet ordonne l’inventaire des biens de l’église dans un climat quasi insurrectionnel. La complainte de l’inventaire (Gwerz an Ivantor » nous donne le détail de la journée.\nD'eus a lein an neñvoù\nTaolit warnon ur sell\nM’ho ped,spered santel\nRoït din ho krasoù\nC’hwi Sant Charlez, m’ho ped,\nDre ma’z hoc’h va faeront\nKennerzhit va spered\nHa tommit va c'halon.\nRoït din an talanchoù\nPere am-eus ezhomm\n'Vit displeg 'n torfejoù,\nErruet er c'hanton\nDre urzh 'n Aotrou prefed\nKerkent ha goulou deiz\n'N iliz dle be'añ kelc'het\nE-barzh bourc'h An Erge\nDre ma oa un torfed,\nAr pezh e-noa d'ober\nAbred ' oant partiet\nD'eus ar ger a Gemper.\n'N em lakas da gargañ,\nDirak maner ar c'hleuzioù\n'Vit mont buanoc'h c'hoazh.\n'Vel ur bouted kelvez,\nO gwelet oa eskamm\nEntrel e bourc'h Erge\nHoll oant dre an daoulamm.\nMe a gred o lakas\nO sabrinier en noazh\n'Raok m'erruent e ker\nOa klevet ur c'horn-boud\nHa mouezh trist ar c'hleier\nEvit ober da c'hout\nTud a feiz, a galon\n'Vel poulzet gant 'n avel foll\nD'ansav o relijion\nyelas 'n iliz 'n un taol.\nSi vis pacem pax bellum\nRaktal an norioù oa prennet\nAr re-se oa komzoù Samson\nPa gombatas ar Filistined.\nGwraged Kerfrez ha Lezerge\nVije stropet gant ur chadenn,\nHa konduet da Gemper goude,\nPa 'nefe urzh ar c'habiten.\nKlasket 'n oa mont er vered,\n'Vit sikour ar re-all,\nGoude ma oa bet kelc'het\nDre urzh an dud fall.\nKouezhañ 'rae kalzik glav\nPa 'n em gavas ar c'hontroler\nGant daou zen gwisket divalav\nHag ivez ur c'homiser.\nDaou gantonier oa prezant\n'vit servij da destoù\ndre urzh ar gouarnamant\nGant aon da goll o flasoù.\nN'eo ket ret be'añ difisil\n'Vit ober ur seurt micher\nOber rankont soubenn vijil\nC'hwec'h real bemdeiz 'zo dister.\nNeuze ar c'hontroler er penn\n'Vel ur vandenn tud nec'het\nA yaent da zispleg o lezenn\nKichen dor ar porched.\nEno, e rankent selaouet\nHini Jañ-Mari Nedeleg\nHag hini an Aotrou person.\nBoñjour, eme ar c'hontroler\nMe c'houl an nor digor\nMe 'zo deut a Gemper\nKomzoù 'n Aotrou Person\nChoazet on gant Doue,\n'Vit prezek e lezenn,\nNe c'houzantin morse\n'N digor ne 'po biken\n'Vel person ar barrez,\nMe 'ra deoc'h un ali\nC'hwi ' ra ur fallagriezh\nLako dichañs en ho ti.\nKalon 'po da brofaniñ\nTi redemptor ar bed :\nMeur a iliz 'zo bet ruiet\nGant gwad kristenien fidel\n'n ur gombatiñ frañmasoned\nO tifenn al lec'hioù santel\nHerodias en oa goulennet,\nDre un ali treïtour\nVije laket war un asïed\nPenn sant Yann Badezour.\nSant Laorañs, Sant Sebastian\nO doa gouzantet ar marv\nKentoc'h evit mankout d'o lezenn\nBreizh 'ra kalz enor dezho.\nAr profed Isaï, gwechall\nOa heskennet dre an hanter\nBepred fidel d'hor salver\nAr vaouez Machabe\nHag he seizh krouadur\nSant Eleazar goude-se\nZo bet merzherien pur\nD'ar marv seurezed zo aet\nHervezh lavar an istor\nAmzer Robespier me gred\n'N ur ganañ ar "Veni creator".\nA-viskoazh zo kombachoù\nA-viskoazh zo brezel\nAr c'hentañ oa en neñvoù\nGant arme sant Mikael.\nPere en doa kombatet\nDre ma oant 'n em revoltet\nA-eneb d'o c'houer.\nGant an intañvez Judit\nAr jeneral Holofernes,\ndre ma oa ur païen didruez.\nTobi pa yeas da gousket\nA oa un den dispar\nA-benn ma oa dihunet\nE oa dall pebezh glac'har.\nNabukodonozor, ur roue\n'N oa graet ur statu vras\nUr menik a-berzh Doue\nKerkent her bruzhunas.\nGalloud ar frañmasoned\nZo ivez memestra\nAr re-se vo diskaret\nPa soñjint an nebeutañ.\nDre c'hras ar brofeted\nMe am oa douetañs,\nC'hwi pije sikouret\nDisenoriñ ar Frañs.\nWar Menez Sinaï gwechall,\nOa lennet an dekalog,\nMe ho ped da studial\nAn dekved artikl 'vit o lod.\nAr bloavezhioù a dremeno,\n'vit skoazellañ ur seurt lezenn,\nO brud fall bepred a chomo,\nE-touezh ar bobl kristen.\nKomzoù Jañ-Mari Nedeleg\nE anv "Conseil" ar fabrik\nMe lavar a-vouezh krenn\nEn desped d'ar republik\nNi chomo kristenien.\nMe lavar e Brezhoneg\nMa faot deoc'h ivantoriñ\nC'hwi 'peus netra da welet\nPep hini zo mestr en e di\nGant rezon ne c’houzantin ket\nHon iliz gant e holl madoù\nVefe estimet ha prizet\nRoet deomp gant hon tadoù.\nVel hon tud kozh, ni zo fidel\nLezomp a-gostez hon anken\nD'an iliz ha da Vreizh-izel\nholl tud erge savomp hor penn\nNa pegen kaer eo hon iliz\nGant un tour-mein kizellet\nAmañ kozh ha yaouankiz\nHoll hon deus tremenet.\nE benn echuet gant ur groaz\nDreist an drubuilh hag ar glac'har\nGwern burzhudus dreist ar mor bras.\nPet paotr mat zo bet gwelet\nEn amzer vremañ ha gwechall\nDre an nor-dall frank digoret\nO tougen banniel Sant Gwenal.\nPet kristen mat vez joaïus\nPa wel d'eus an tourioù\nAn dud o tont niverus\nVit asistañ en ofisoù.\n'N ur vont war-zu joa an eured\nE vez klevet forzh kalonoù\nPe tristidigezh ar vered\no skeïñ beb sort poulzadennoù.\nDre ma oa da Zoue fidel\nE harzhik ker Babilon\nOa taolet ar profet Daniel\nEn ur foz e-touezh seizh lion.\nHabakuk, den a galon\nDre ur vlevenn gant un Aël\nOa douget betek Babilon\nVit kas boued da Zaniel\nBev a-benn seizh devezh goude\ndaniel a oa sortiet\nKen souezhet oa ar roue\nMa oa 'n em gonvertiset.\n50. Josue dre ur mirakl dispar\nEvit hiraat an deiz\nHarpas an heol hag al loar\nEvit avantach e arme.\nNa pegen kaer oa gwelet\nUc'h ar gerik Gabaon\nAn heol a oa harpet\nAl loar uc'h Aialon.\nMar gallfe ar spered furchal\nhag ar planedennoù lennet\nSekrejoù don ar vein gwechall\nVefe kurius bras da glevet.\nC'hwi rento kont 'eus an drama\nDa zoue e traonenn Josafat\nPa sono ar varn diwezhañ\n'Vit separiñ ar fall d'eus ar mat.\nMorse 'm eus graet mechantiri\nNa d'am mamm na d'am zad\nMes ma faot deoc'h ivantoriñ\nMe a gred c'hwi 'po koat.\nNeuze ar c'homiser Judik\nA respontas en ur grenañ\nE anv ar republik\nAn nor vo drailhet memes-tra.\nDaou zen oa gant loc’hoù\nDa heuilh ar c’hontroler\nEvit drailhañ an norioù\nO min a verke sklaer.\nO jiletenn a oa re verr\nNa pegen strizh oa o bragoù\nO roched, mat d’ar pilhaouer,\nHa kalz re hir oa o botoù.\nMe gred e oant ofiserien,\nD’eus kompagnunezh an heol,\nGwech e klaskont an aluzenn,\nGwech labouront ‘vit Per ha Paol.\nKerkent ma oa eizh eur sonet,\nE komañsas an taolioù,\nWar dor an iliz beniget,\nEn desped d’an daeloù.\nMe c’houlenn war ma daoulin,\nO ? pa soñjan, na tra iskis ;\nNe welin mui ur seurt krim,\nDrailhañ dorioù hon iliz.\nHeb respet ‘vit ar re varv,\nUn nebeut jañdarmetennoù,\nC’hoant dezho d’ober o faro\nA savas war ar bezioù.\nNeuze oa bet ur boulzadenn,\nGant un niver bras a dud\nA forsas anezho da ziskenn,\nDidrouz ‘vel ma vijent mut.\nGoude ma oa drailhet an nor,\nGant paotred ar c’hontroler\nA soñje dezho kaout digor,\nMes diouzhtu oa ur voger.\nPa oa foeltret ar voger,\nInt a soñje, oant paotred vat\nMes n’oa ket echu an afer,\nGoude oa treustennoù koat.\nPa sonas kreisteiz e ker,\nE oant klevet o c’houlenn dour\nDiouzhtu oa aet ur mesajer\nDa Gemper da c’houlenn sikour.\nRaktal ar prefed Colignon\nC’hortoz keloù, pad ar mintin,\nRo urzh da gas ur vatailhon\nHag ar c’homandant Quentin.\nPa erruas ar soudardet,\nGant o munisionoù,\nEvit daou zevezh ganto boued,\nHa me gred kartouchennoù.\nOuzhpenn pevar c’hant anezho\nUnan bennak d’eus ar barrez,\nKazi holl pa soñjent en o bro,\nWar o bizach oa tristidigezh.\nUn tabouliner oa plaset,\nEvit son teir abadenn,\nAr c’homiser ‘n oa goulennet\nDigor e anv al lezenn.\nKerkent, vel ur mesajer,\nAr c’hoñseilher jeneral\nA savas war ur voger,\nEvit iñploriñ ha suplial.\n<< E anv, kristenien ar c’hanton,\nEme an Aotrou Servigny,\nMe lavar a-greiz kalon,\nPaotred kalet poent eo echuiñ.>>\nKaret gant an dud a-feson,\nE gomzoù oa selaouet,\nHa memes an Aotrou Person,\n‘n oa truez d’eus ar soudardet.\nAr peoc’h oa bet sinet,\nDiwezhat d’eus an abardaez ;\nGoude , ivantor a oa graet,\nE Kerdevot ha Sant Gwenole.\nUr jañdarm, heb damantiñ,\nE brieg oa bet gwelet,\nPa oar aet da ivantoriñ,\nKriz e keñver ar merc’hed.\nUr vedalenn aour ‘n oa bet,\nHa memes unan militer,\nUn nebeut taolioù war e veg,\nHag ar votez en e revr.\nAn neb a vez lous e fri,\nKoulz en Erge hag e Brieg,\nHervez ma lavar pep hini,\nVez anveet merc’hiek.\nEnor da Vreizh da viken,\ndiskouezet en deus sklaer,\nEz int d’eus gouenn ar verzherien,\nHa fidel d’hor salver.\nUn nebeut kristenien vat\nZo bet klozet er prizonioù,\nDre ma ‘n oa dalc’het mat\nO tifenn an ilizoù.\nPennarun hag Ar Gall,\nD’eus paotred kalet Brieg,\nD’eus Landelo oa un all,\nAn Aotrou kure Dantec.\nE parrez Tourc’h ur marichal,\nHag ar Roue oa chadennet,\nEvel ar sent gwechall,\nD’ar prizon oant kunduet.\nPiedoye, e anv mat,\nDre ma oa start d’e lezenn,\nZo bet er prizon ur pennad.\nEnor da gristenien Arvor,\nKoulz en deiz hag en noz\nint sur da gaout digor,\nGant Sant Per ar baradoz !\nKlemmgan Bro Eliant\ngant Guillaume Kergourlay\nE miz Gouere 1989 zo bet savet un abadenn barzhoniezh ha sonerezh evit gouel 500vet bloavezh Itron Varia Kerzevot.\nSavet zo bet ur mell barzhoneg e galleg anveet Rhapsodie Macabre sur la peste d'Elliant, dibunet eo bet gant François Kergourlay heuliet gant sonerezh Michel Boedec.\nEmbannet eo bet ar varzhoneg-se gant daou bezh bihan en araok, unan anezhe e brezhoneg. Dre m'eman mojenn Bosenn Eliant penn da benn e glad an Erge Vras e lakaomp anezhe da gaout brud en dro :\nEtre stêr Odet ha Stêr Jet\n'Zo un enez kreiz an douaroù\nBro Eliant a vez hanvet :\nPinvidigezh ha burzhudoù !\nBro Eliant zo distro n' bed ;\nMes ma bed din zo barzh ma fenn\nPa echuo ma fenn ar bed\nMa spered vo atav dibrenn\nAn dud vev hag ar re dremenet\n'Zalc'h yaouankiz da virviken\nAn norioù zo d'an holl digoret\nAr c'halonoù leun startijenn\nNe neus drouk-lazh na laeronsi\nNa c'hoant drouk 'ba' spered ebet.\nBro Eliant eo evel ma zi,\nUr c'helc'h digor e-kreiz ar bed !\nE Bro Eliant ema ma c'havel,\nE Bro Eliant e vo ma bez\nNe neus lec'h all da vont da vervel\nPeogwir aman 'man ma buhez\nMe n'on nemet ur c'hozh miliner\nEm c'halon n'eus na kaon na keun\nNa drouk-lavarout na drouk-ober\nMes ma meilh din a flask ar greun.\nTrésors d'archives - radio - Arkae hag ar brezel pevarzek\nBernez Rouz o komz eus levrioù Arkae war ar brezel pevarzek gant Manu Mehu/\nFrance Bleu Breizh-Izel d'an 29 a viz Eost 2014\nTrésors d'archives > Brezhoneg > Raklavar trec'h ar garantez\nTrésors d'archives > Brezhoneg > Kantik kozh Kerzevot\nKan ar paperer (La chanson du papetier)\nTrésors d'archives > Brezhoneg > Yann Even\nTrésors d'archives > Brezhoneg > Lizher d'an Aotrou Roue Loeiz-Fulup\nTrésors d'archives > Brezhoneg > Un trakt evit votadegoù 1883


L1 / k8 / miz Mae – mogidell\nmiz Mae / mai LIVE 1 KENTEL 8\nPONT-AN-ABAD, KASTELL-BRIANT / le complément du nom\nAN AMZER-VREMAÑ (x2) / le présent d’habitude (x2)\nAN ANVIOÙ-GWAN / les adjectifs\nKEÑVERIAÑ: DEREZ KEVATAL (x3) / le comparatif d’égalité (x3)\nKEÑVERIAÑ: DEREZ UHELOC’H (x2) / le comparatif de supériorité (x2)\nKEÑVERIAÑ: DEREZ UHELAÑ (x3) / le superlatif (x3)\nBEZAÑ: ez EUS (x3) / être: (ez) eus (x3)\nPONT-AN-ABAD, KASTELL-BRIANT complément du nom\nla barbe de mon frère •\nles yeux du poisson •\nla table de la cuisine •\nl’eau de Plancoët •\nla capitale du pays •\nla charrette de l’Ankoù •\nla femme du président •\nle museau du chien •\nla façade de la maison •\nla fin du voyage •\nla musique bretonne •\nles poils du chat •\nla couleur du sac •\nle centre de l’île •\nle château de ma mère •\nl’appartement de ma fille •\nle nom de l’écrivain •\nle bout du monde •\nles fleurs de la mariée •\nbarv ma breur\ndaoulagad ar pesk\ntaol ar gegin\nkêr-benn ar vro\nkarr an Ankoù\ngwreg ar prezidant\nfri ar c’hi\ntal an ti\nfin ar veaj\nblev ar c’hazh\nliv ar sac’h\nkreiz an enez\nkastell ma mamm\nranndi ma merc’h\nanv ar skrivagner\nbleunioù ar plac’h nevez\nLe mot BLEV sert à la fois pour les cheveux et les poils. Impossible, donc, de savoir si le nom de famille BLEVEG indique un ancêtre chevelu, poilu ou les deux!\nAN AMZER–VREMAÑ (1) présent d’habitude\n→ Pour utiliser la conjugaison infinitif en tête, avec l’auxiliaire OBER, mettez les phrases qui suivent à l’affirmatif selon l’exemple vous étant donné.\nNe welan ket. • Gwelout a ran.\nNe c’hortozit ket ac’hanomp. •\nNe glev ket ac’hanout. •\nNe roomp ket dorn. •\nNe bedan ket anezho. •\nNe skrivit ket kaer. •\nNe ganez ket brav. •\nNe savont ket abred. •\nGortoz a rit ac’hanomp.\nKlevout a ra ac’hanout.\nReiñ a reomp dorn.\nPediñ a ran anezho.\nSkrivañ a rit kaer.\nKanañ a rez brav.\nSevel a reont abred.\nAN AMZER–VREMAÑ (2) présent d’habitude\n→ Retrouvez la question ayant entraîné la mise en avant de l’élément souligné.\nDISKUIZHAÑ a ran d’ar Sul. •\nBEP SIZHUN e skrivont din. •\nE STAD AR BEAUJOIRE e c’hoari skipailh Naoned. •\nGant ALASTAIR e tañsan bep Sadorn noz. •\nHONNEZH a ra sotonioù. •\nAN TOUR BREIZH a welont eus o c’hambr. •\nWAR VARC’H–HOUARN e teu Sofia d’ar skol. •\nPetra a rez d’ar Sul?\nPegoulz e skrivont dit?\n(e) Pelec’h e c’hoari skipailh Naoned?\nGant piv e tañsez bep Sadorn noz?\nPiv a ra sotonioù?\nPetra a welont eus o c’hambr?\nPenaos e teu Sofia d’ar gêr?\nAN ANVIOÙ–GWAN adjectifs\n→ Révisez les adjectifs en les associant à l’expression qui convient. Voici les dix adjectifs à placer: drouk, du, fin, klañv, kreñv, noazh, paour, sioul, sklaer, yac’h.\nevel ur bleiz (comme un loup)\nevel ur c’hi (comme un chien)\nevel lagad an naer (comme l’œil du serpent)\nevel ul logodenn (comme une souris)\nevel ul louarn (comme un renard)\nevel ur marc’h (comme un cheval)\nevel ur pesk (comme un poisson)\nevel ur ran (comme une grenouille)\nevel ur razh (comme un rat)\nevel ur vran (comme un corbeau)\ndrouk evel ur bleiz\nklañv evel ur c’hi\nsioul evel ul logodenn\nfin evel ul louarn\nkreñv evel ur marc’h\nyac’h evel ur pesk\nnoazh evel ur ran\npaour evel ur razh\ndu evel ur vran (en parallèle existent aussi les formules courtes: klañv-ki, sioul-logod, yac’h-pesk, noazh-ran, paour-razh)\nDe nombreux mots ont été formés et imagés à partir de noms d’animaux: des verbes comme BUZHUGENNIÑ (“ver-de-terrer” = bouiner), des adjectifs comme KEVNIDET (“araignéeé” = couvert de toiles d’araignée), des noms comme PABOR (chardonneret = vantard)…\nKEÑVERIAÑ: DEREZ KEVATAL (1) comparer: égalité\n→ Réorganisez ces phrases en appuyant davantage sur la comparaison.\nMa breur zo ken fentus ha ma c’hoar. • Ken fentus ha ma c’hoar eo ma breur.\nAr c’hafe zo ken tomm hag an te. •\nAr film zo ken plijus hag al levr. •\nAr porzh zo ken bihan hag ar bourk. •\nAr c’hi zo ken lous hag ar c’hazh. •\nMa mamm zo ken kozh ha ma zad. •\nAr saloñs zo ken bras hag ar gegin. •\nAr vag zo ken uhel hag an tour–tan. •\nMa botoù zo ken toull ha ma loeroù. •\nKen tomm hag an te eo ar c’hafe.\nKen plijus hag al levr eo ar film.\nKen bihan hag ar bourk eo ar porzh.\nKen lous hag ar c’hazh eo ar c’hi.\nKen kozh ha ma zad eo ma mamm.\nKen bras hag ar gegin eo ar saloñs.\nKen uhel hag an tour-tan eo ar vag.\nKen toull ha ma loeroù eo ma botoù.\nKEÑVERIAÑ: DEREZ KEVATAL (2) comparer: égalité\n→ Traduisez les phrases suivantes.\nMa barbe est aussi longue que mes cheveux. •\nMon chien est aussi stupide qu’un veau. •\nMon tailleur est aussi riche que mon banquier. •\nMa maison est aussi haute que la mairie. •\nMon jardin est aussi beau que le vôtre. •\nMon fils est aussi casse-pied que ma fille. •\nMa bague est aussi chère que ma voiture. •\nMon travail est aussi difficile que le tien. •\nKen hir ha ma blev eo ma barv.\nKen sot hag ul leue eo ma c’hi.\nKen pinvidik ha ma banker eo ma c’hemener.\nKen uhel hag an ti-kêr eo ma zi.\nKen kaer ha ho hini eo ma liorzh.\nKen torr-penn ha ma merc’h eo ma mab.\nKen ker ha ma c’harr-tan eo ma gwalenn.\nKen start ha da hini eo ma labour.\nKEÑVERIAÑ: DEREZ KEVATAL (3) comparer: égalité\n→ Passez vous des prénoms.\nNe c’hortozan ket KEN pell HAG ERWAN. •\nNe redont ket KEN buan HA LIZIG. •\nNe azez ket KEN tost HA LAORAÑS HA TARA. •\nNe gomzez ket KEN brav HA STEFAN. •\nNe zebromp ket KEMENT HA ROZENN. •\nNe skrivit ket KENKOULZ HA GLEN HA FIONA. •\nNe c’hortozan ket ken pell hag eñ.\nNe redont ket ken buan ha hi.\nNe azez ket ken tost hag int.\nNe gomzez ket ken brav hag eñ.\nNe zebromp ket kement ha hi.\nNe skrivit ket kenkoulz hag int.\nKEÑVERIAÑ: DEREZ UHELOC’H (1) comparer: supériorité\nKomz zo diaesoc’h eget lenn. • Diaesoc’h eget lenn eo komz.\nAr mab zo furoc’h eget an tad. •\nAr romant zo tristoc’h eget an istor. •\nAnna zo brokusoc’h eget he mamm. •\nAn olifant zo yac’hoc’h eget al leon. •\nAr pesked zo freskoc’h eget al legumaj. •\nAn iliz zo nevesoc’h eget ar c’hastell. •\nAn traezh zo tommoc’h eget ar mor. •\nGoulenn zo aesoc’h eget respont. •\nFuroc’h eget an tad eo ar mab.\nTristoc’h eget an istor eo ar romant.\nBrokusoc’h eget he mamm eo Anna.\nYac’hoc’h eget al leon eo an olifant.\nFreskoc’h eget al legumaj eo ar pesked.\nNevesoc’h eget ar chapel eo an iliz.\nTommoc’h eget ar mor eo an traezh.\nAesoc’h eget respont eo goulenn.\nLes mots TAD (père) et MAMM (mère) servent aussi pour différencier le mâle de la femelle chez certaines espèces animales, notamment les oiseaux: ainsi utilise-t-on le mot générique BRAN mais aussi les expressions TAD BRAN (corbeau mâle) et MAMM VRAN (corbeau femelle).\nKEÑVERIAÑ: DEREZ UHELOC’H (2) comparer: supériorité\n→ Passez vous des noms en déclinant la préposition EGET.\nKreñvoc’h EGET TAD–KOZH e komzont. •\nBravoc’h EGET NOLWENN e kanan. •\nFalloc’h (EGET TE) e c’hoari. •\nPelloc’h EGET HOR BUGALE e kouskomp. •\nAbretoc’h (EGET NI) e savont. •\nAliesoc’h (EGET ME) e kegin. •\nBuanoc’h EGET TOMAZ e skrivez. •\nTennoc’h EGET MAMM–GOZH e labour. •\nGwelloc’h (EGET C’HWI) e komprenont. •\nMuioc’h EGET YANN HA MONA e vutunit. •\nKreñvoc’h egetañ e komzont.\nBravoc’h egeti e kanan.\nFalloc’h egedout e c’hoari.\nPelloc’h egeto e kouskomp.\nAbretoc’h egedomp e savont.\nAliesoc’h egedon e kegin.\nBuanoc’h egetañ e skrivez.\nTennoc’h egeti e labour.\nGweloc’h egedoc’h e komprenont.\nMuioc’h egeto e vutunit.\nKEÑVERIAÑ: DEREZ UHELAÑ (1a) comparer: superlatif\n→ Observez les informations sur ces livres pour pouvoir répondre aux questions.\nKontadennoù ar Rañs\nKêr he maen ruz\nGortoz pell, gortoz gwell\n☆☆☆☆ ☆☆☆☆☆ ☆☆☆ ☆\n17 € 15 € 22 € 19 €\n130p. 175p. 220p. 160p.\n1984 1998 2007 2010\n• Pehini eo al levr berrañ?\n• Pehini eo al levr kerañ?\n• Pehini eo al levr gwellañ?\n• Pehini eo al levr nevesañ?\nKontadennoù ar Rañs eo al levr berrañ.\nKêr he maen ruz eo al levr kerañ.\nKenavo Sarajevo! eo al levr gwellañ.\nGortoz pell, gortoz gwell eo al levr nevesañ.\nAR SANT PELLAÑ, AR SANT GWELLAÑ: la distance semble proportionelle à la vénération que les Bretons portent à leurs saints, manière de dire que nul n’est prophète en son pays.\nKEÑVERIAÑ: DEREZ UHELAÑ (1b) comparer: superlatif\n→ Complétez maintenant ces phrases avec les adjectifs contraires.\n• Gortoz pell, gortoz gwell eo an hini _________ .\n• Kenavo Sarajevo! eo an hini _________ .\n• Kêr he maen ruz eo an hini _________ .\n• Kontadennoù ar Rañs eo an hini _________ .\nGortoz pell, gortoz gwell eo an hini fallañ.\nKenavo Sarajevo! eo an hini gwellañ marc’had.\nKêr he maen ruz eo an hini hirañ.\nKontadennoù ar Rañs eo an hini koshañ.\n(notez la spécificité des comparatifs de l’adjectif MAT et ici sa variante MARC’HAD-MAT: ken marc’had-mat ha, gwelloc’h marc’had eget, an hini gwellañ marc’had)\nKEÑVERIAÑ: DEREZ UHELAÑ (2) comparer: superlatif\n→ Complétez les phrases à la lecture du tableau ci-dessous, en n’utilisant chaque ville qu’une seule fois.\nBrest 1950 🏟 15.000 🏆 0 🌐 130.000\nGwengamp 1912 🏟 19.000 🏆 2 🌐 250.000\nKonk-Kerne 1911 🏟 6.500 🏆 0 🌐 14.000\nNaoned 1943 🏟 35.000 🏆 11 🌐 490.000\nan Oriant 1926 🏟 18.000 🏆 1 🌐 250.000\nRoazhon 1901 🏟 30.000 🏆 3 🌐 485.000\n• Barrekoc’h eo skipailh Naoned eget hini ___________ .\n• Bihanoc’h eo stad Brest eget hini ___________ .\n• Brudetoc’h eo skipailh Gwengamp eget hini ___________ .\n• Koshoc’h eo skipailh Roazhon eget hini ___________ .\n• Nevesoc’h eo stad an Oriant eget hini ___________ .\n• Paouroc’h eo skipailh Konk-Kerne eget hini ___________ .\nBarrekoc’h eo skipailh Naoned eget hini Roazhon.\nBihanoc’h eo stad Brest eget hini Gwengamp.\nBrudetoc’h eo skipailh Gwengamp eget hini an Oriant.\nKoshoc’h eo skipailh Roazhon eget hini Naoned.\nNevesoc’h eo stad an Oriant eget hini Konk-Kerne.\nPaouroc’h eo skipailh Konk-Kerne eget hini Brest.\nBEZAÑ: EZ EUS (1) être: (ez) eus\n→ Complétez les phrases à la lecture du tableau ci-dessous.\nGWENRANN KASTELL-BRIANT KLISON\nboucherie: 3 cinéma: 1 auberge-restaurant: 10\ncrêperie: 7 gare: 1 banque: 5\nmagasin de vêtements: 9 magasin de vêtements: 8 château: 1\nposte: 2 poissonnerie: 4 librairie: 2\nsupermarché: 4 supermarché: 3 école: 6\n• E Gwenrann ez eus __________ ti-krampouezh.\n• E Gwenrann ez eus __________ stal-gig.\n• E Gwenrann ez eus __________ gourmarc’had.\n• E __________ ez eus ur sinema.\n• E __________ ez eus daou di-post.\n• E Kastell-Briant ez eus __________ stal-dilhad.\n• E Kastell-Briant ez eus __________ ti-gar.\n• E Kastell-Briant ez eus __________ stal-besked.\nE Gwenrann ez eus seizh ti-krampouezh.\nE Gwenrann ez eus teir stal-gig.\nE Gwenrann ez eus pevar gourmarc’had.\nE Kastell-Briant ez eus ur sinema.\nE Gwenrann ez eus daou di-post.\nE Kastell-Briant ez eus eizh stal-dilhad.\nE Kastell-Briant ez eus un ti-gar.\nE Kastell-Briant peder stal-besked.\n→ Écrivez des phrases sur le même modèle à propos de Clisson, à partir des informations de la colonne de droite.\nE Klison ez eus dek ostaleri.\nE Klison ez eus pemp ti-bank.\nE Klisson ez eus ur c’hastell.\nE Klisson ez eus div stal-levrioù.\nE Klison ez eus peder skol.\n→ ti / maison; stal / magasin: dans ces couples, qu’est-ce qui change selon la langue?\nLe genre de ces mots s’inverse d’une langue à l’autre: ti est masculin (daou di par ex.) alors que maison est féminin; stal est féminin (div stal par ex.) alors que magasin est masculin..\nBEZAÑ: EZ EUS (2) être: (ez) eus\n→ Trouvez un sujet qui puisse justifier l’emploi d’EUS dans ces phrases.\n• E Kelenneg ez eus __________________ .\n• Er porzh–mor ez eus __________________ .\n• Er marc’had ez eus __________________ .\n• E koad ar C’havr ez eus __________________ .\n• War an aod ez eus __________________ .\n• Er zoo ez eus __________________ .\n• E kreiz–kêr ez eus __________________ .\n• Dirak ar skol ez eus __________________ .\n• A–dreñv an ti ez eus __________________ .\n• Deuet ez eus __________________ .\n• Ganin ez eus __________________ .\n• Gant piv ez eus __________________ ?\n<li(à titre d’exemple) E Kelenneg ez eus ul lise.\nEr porzh-mor ez eus bagoù.\nEr marc’had ez eus tud.\nE koad ar C’havr ez eus lern.\nWar an aod ez eus avel.\nEr zoo ez eus olifanted.\nE kreiz-kêr ez eus ur parklec’h.\nDirak ar skol ez eus ur porzh.\nA-dreñv an ti ez eus ur jardin.\nDeuet ez eus polised.\nGanin ez eus un euro.\nGant piv ez eus dour?\n(notez LERN, pluriel interne du nom LOUARN)<\nKELENNEG est la traduction qui a été proposée pour Aigrefeuille-sur-Maine, près de Clisson: le nom français comme le nom breton désignent à l’origine un lieu abondant en houx (KELENN, en breton). Le mot signifie aussi “enseigner” en breton: selon certains, ce seraient les activités à la fois médicinales et éducatives des druides qui expliqueraient ce double usage.\nBEZAÑ: EZ EUS / ZO être: (ez) eus / emañ\n→ Choisissez entre ces deux formes du verbe BEZAÑ, et entourez le mot qui en est responsable.\n• Ur bugel ZO / EZ EUS e porzh ar skol.\n• Hiziv ZO / EZ EUS ur film saoz.\n• E-kreiz ar c’hastell ZO / EZ EUS un tour.\n• Ur porzh-mor ZO / EZ EUS e Bourc’h-Baz?\n• Un iliz roz ZO / EZ EUS e Sant-Lefer.\n• N’ ZO / EUS bouloñjer ebet er marc’had.\n• Loren ZO / EZ EUS barrekoc’h.\n• Er sirk-se ZO / EZ EUS ur furlukin fentus.\n(le mot ”décisif” est ici souligné)\nUr bugel zo e porzh ar skol.\nHiziv ez eus ur film saoz.\nE-kreiz ar c’hastell ez eus un tour.\nUr porzh-mor zo e Bourc’h-Baz?\nUn iliz roz zo e Sant-Lefer.\nN’eus bouloñjer ebet er marc’had. (d’une part ZO est impossible à utiliser au négatif; d’autre part EBET est un mot indéfini)\nLoren zo barrekoc’h.\nEr sirk-se ez eus ur furlukin fentus.


Daidalos - Wikipedia\nDaidalos (Δαίδαλος / Daídalos e gregach, da lavarout eo « graet en un doare arzel », « ijinus», latinekaet e Daedalus) zo un den a gaver e mojennoù Hellaz kozh. Eus Aten e oa, brudet eo evel ijinour, kizeller, tisavour. Hervez Platon, e-barzh Menon (97 kent JK) e oa, e delwennoù Daidalos, « kement a wirionez ma veze ret, hervez ar vojenn, stagañ anezho gant chadennoù evit herzel outo a vont kuit».\nIkaros ha Daidalos, livet gant Charles Paul Landon (1799)\n1.1 Mojenn Minotaoros\n1.2 Mojenn ar milendall\n2 E Sikilia\n6.1 Liamm diavaez\nEontr e oa da Talos, a oa ijinour eveltañ : gantañ e vije bet ijinet an heskenn ha meur a dra all. Gwarizi en eontr a lazhas e niz ouzh e vountañ da gouezhañ diwar-lein an Akropolis. Rankout a reas an eontr muntrer tec'hel da Greta, da lez ar roue Minos.\nDaidalos o kizellat ar vuoc'h\nAr roue Minos-se a oa dimezet da Pasifae. Ha honnezh a oa krog enni ur c'hoant dinatur.\nUn tarv gwenn a oa d'ar roue, deuet dezhañ dre berzh an doue Poseidon, hag a rankje bezañ bet aberzhet d'an doue hervez ur bromesa hag a oa bet ankouaet, ken brav e kave ar roue e darv gwenn. Hag an doue, droug ennañ, da silañ ur c'hoant direizh, ar c'hoant-tarv, e korf ar rouanez.\nEvit embarañ gant an tarv e c'houlennas ar rouanez skoazell digant an ijinour Daidalos. Hemañ a savas ur vuoc'h koad, hag a c'holoas anezhi gant ur c'hroc'hen buoc'h (hervez doareoù all en dije kizellet ur vuoc'h kleuz). Lakaat a reas e vuoc'h en ur prad ma veze Tarv Kreta o peuriñ hag hemañ a c'holoas ar rouanez Pasifae kuzhet er vuoc'h.\nGenel a reas ar rouanez un euzhvil, anvet Minotaoros.\nMinos a c'houlennas skoazell digant Daidalos, hag eñ a ijinas ar Milendall, ma ne c'halle den dont er-maez anezhañ. Hag ennañ e lakaas ar roue dogan bac'hañ an euzhvil-se ganet eus e wreg.\nMojenn ar milendallAozañ\nDen ne c'halle dont e-maez ar milendall eta.\nKoulskoude ez eas Theseüs e-barzh da lazhañ ar Minotauros. Er-maez e teuas gant skoazell neudenn Ariadne, a oa bet o c'houlenn skoazell digant Daidalos. Droug a oa e Minos ma c'hourc'hemennas bac'hañ Daidalos hag e vab Ikaros er milendall. Neudenn ebet ne oa ganto, gant-se ne oant ketevit tec'hel. Met Daidalos a empentas nijal kuit gant eskell graet gantañ diwar plu peget gant koar. Abalamour ma c'hallent teuziñ gant an heol e lavaras Daidalos d'e vab e oa arabat dezhañ nijal re uhel.\nLamm Ikaros, livet gant Rubens.\nMet Ikaros ne selaouas ket hag a glaskas tostaat ouzh an heol, ha c'hoarvezout a reas pezh a oa tonket da c'hoarvezout: teuziñ a reas e ziveskell ha kouezhañ a reas er mor ma voe beuzet.\nHervez un hengoun ha n’eo ket ken brudet hag an hini a zo danevellet gant Diodoros Sikilia e vije bet skoazellet Daidalos hag e vab Ikaros gant Pasifae evit kuitaat an enez e bourzh ur vag evit tec'hout rak fulor Minos.\nKouezhadenn Ikaros (munud) gant Pieter Brueghel gozh, war-dro 1558\nMont a reas Daidalos da Sikilia neuze. Eno e oa ar roue Kokalos o ren. E Kreta e oa kounnar vras e Minos o welout e oa skampet Daidalos, ha klask a rae an tu d'e adtapout.\nDa bep kudenn ez eus un diskoulm roet gant ijin Dedalos. Nemet diwar e ijinadenn e sav ur gudenn all dalc'hmat.\nOvidius, Metamorfozoù, levrenn VIII\nTaolenn Lamm Ikaros gant Pieter Brueghel gozh\nDaidalos ha Ikaros gant Ovidius : testenn ha displegadennoù.\n↑ Ovidius: "Ur pesketaer bennak o tapout pesked gant ur walenn o krenañ pe ur mesaer stouet war e vazh, pe ul labourer o tiskuizhañ war vrec'hioù e alar, o gwelas marteze hag a chomas souezhet o krediñ e oant doueed gouest da nijal en oabl."\nAdtapet diwar « https://br.wikipedia.org/w/index.php?title=Daidalos&oldid=1915314 »\nDernière modification le 11 Du 2021, à 18:16\nKemmoù diwezhañ degaset d'ar bajenn-mañ d'an 11 Du 2021, da 18:16.